Kaozeadenn Wikipedia:Kumuniezh/votadeg evit merourien Gwengolo 2009 - Wikipedia\nKaozeadenn Wikipedia:Kumuniezh/votadeg evit merourien Gwengolo 2009\n1 Galvadenn: Dilennadeg merourion/ezed nevez (pazenn gentañ)\n2 Kinnig: Roit ho soñj\n3 Kinnigoù resis\n4 Meurion/ezed da viken\n6 Stagañ ganti?\n8 Un nebeut goulennoù\n8.1 Respont digant ur merour\n8.2 Respont digant ur c'henlabourer\n9 Kinnigoù bet nullet\n9.1 Kannad 2: Llydawr\n9.2 Kannad 6: Kadbzh\n9.3 Kannad 3: Meven\n10 Kinnig evit mont-en-dro ar votadeg\n10.2 Ali Y-M D\n10.3 Ali Belvar\n10.4 Ali Neal\n10.5 Ali ifig\n11 Ali ha kinnig nevez, Y-M D\n11.1 Ali/Respont Neal\n13 Un evezhiadenn\n13.1 Kenderc'hel ganti\nSavet eo bet ganin ar c'hinnig-mañ evit boulc'hañ gant an argerzhadur evit dilenn merourion/ezed nevez. Pedet out da reiñ da ali war ar bazenn gaozeal-mañ diwar-benn ar c'hraf kentañ a denn d'an doare ma ranker lakaat anv unan bennak evel kannad/ez evit dont da vezañ merour/ez. Ur wezh sklaeraat ar bazenn gentañ-se ha tizhet ur c'henemglev ledan e vo tu da vont pelloc'hig o tigeriñ ar argerzhadur da vat o pediñ digant an implijerion/ezed lakaat o anv pe anv unan bennak all evit gallout mouzhiañ diwar ofenn da c'houde. Da achuiñ neuze e vo ret da c'houde dont a-benn d'ur c'henemglev diwar-benn mont-en-dro ar vouzhiadeg hec'h-unan a-raok stagañ ganti da vat. Neal (Kaozeal) 30 Eos 2009 da 17:22 (UTC)\nEvel ma oar kalz a dud on bet dilennet evel merour pell'zo. Ha gwir eo n'am eus ket klasket renañ an traou en ur doare "renus". D'am soñj n'o deus ket ar verourien da vezañ hencherien, met ambrougerien da gentañ.\nEvit an ampoent, ne skrivan ket kalz er wikipedia brezhonek pa 'm eus kavet un dra d'ober hag a vo frouezhus ivez evit ar brezhoneg. Pa vin war ma leve e c'hellin dont amañ en-dro.\nMat e vefe kaout ur bagad merourien fonnusoc'h. Ra dalc'ho ar vrezhonegerien da souten o holloueziadur nemeti. Ul labour a bouez a zo bet boulc'het, met bloavezhioù labour a rankor seveniñ a-raok ma vo un ostilh efedus evit Yann Vrezhoneger. --Ch. Rogel 31 Eos 2009 da 20:51 (UTC)\nNe gomprenan ket resis petra a zo d'ober bremañ. A-du on gant ar mont en-dro, ret eo just dibab an deiziadoù hag ar parametroù e plas an $. Ma c'helfes displegañ un tamm hiroc'h. A galon --Y-M D 30 Eos 2009 da 19:07 (UTC)\nPa vezer a-du, gwell ha se... Tud all avat a c'hell kavout re hir pe re berr padelezh digoradur ar c'hinnigoù, me a c'hellfe tennañ pe ouzhpennañ traoù a rankefer an danvezioù-meriorion/ezed bezañ a-du d'o c'has da benn pe da doujañ oute, da skouer. Un tammig hir eo, met gwell eo mont goustad ha pazenn-ha-pazenn evit ma vefe kaset da benn ar c'hinnigoù hag ar vouzhiadeg a gav d'ar muiañ-niver bezañ reizh. Neal (Kaozeal) 30 Eos 2009 da 19:27 (UTC)\nMe ivez, ne gomprenan ket gwall vat. Gallout a ra an holl implijerien oberiant war ar wiki brezhonek abaoe ur frapadig lakaat o anv evit bezañ merour. Ret eo d'an dud en em ginnig ha lavaret perak e fell dezho bezañ merourien. Goude-se eo d'an implijerien da welet hag-eñ e kav dezho e toujo an dud-se d'ar reolennoù neptuegezh hag hag-eñ eo mat dezho reiñ ar statud merour d'an implijerien a laka o anv. N'eo ket bevennet an niver a verourien war ar wiki hag e c'hall ar re a laka o anv votiñ evito ivez. N'eo ket homañ an dilennadeg merourien gentañ war ar wiki-mañ. Peseurt reolennoù a fell dit resisaat Neal ? Ur bajenn zo evit goulenn bezañ merour, n'eus ket gwall dra warni evit ar mare [dont da vezañ merour]. Soñjal a ra din ne vefe ket fall resisaat abaoe pegoulz e ranker bezañ oberiant war ar wiki a-raok kaout ar gwir da lakaat e anv (3 miz a seblantfe din bezañ reizh, amzer en em voaziañ un tammig) hag ivez pet degasadenn a rank unan bezañ graet a-raok gellout lakaat e anv evit bezañ merour (500 ?). Setu aze d'am meno. Soñjal a rez e traoù all ? --Fulup 30 Eos 2009 da 19:42 (UTC)\nMe eo am eus kinniget gant Neal sevel ar votadeg evit ma vefe merourien nevez. Gwir eo ez eus ur bajenn evit kinnig dont da vezañ merour, met den ne ra. Neuze em eus soñjet ma vefe aozet un doare kabal evit ma vefe emskiant hon genlabourerien hag evit ma vefe tud en em ginnigfe. Un doare eo marteze da reiñ ul lusk nevez. A galon --Y-M D 30 Eos 2009 da 19:49 (UTC)\nA-du evel-just e vefe broudet tud d'en em ginnig met Neal a seblante din bezañ chalet gant an doare da aozañ an traoù kentoc'h. --Fulup 30 Eos 2009 da 19:52 (UTC)\nHa setu ar reolennoù a oa bet lakaet e 2006 : [dilennadeg ar vereourien] --Fulup 30 Eos 2009 da 19:51 (UTC)\nNe vefe ket fall adimplij ar reolennoù-se neuze. --Y-M D 30 Eos 2009 da 19:53 (UTC)\nAet eo ar wiki war-raok abaoe ha tu zo da resisaat traoù zo ivez. Evidon-me e rank bezañ sklaer e c'hall pep hini en em ginnig e-unan (n'eo ket ret bezañ kinniget gt un den all). Ar pezh a seblant din bezañ a bouez ivez eo e vefe bet kaset da benn un niver bennak a zegasadennoù war ar wiki (n'eo ket trawalc'h deiziad krouiñ ar gont). Dre oberiantiz an emstriver e c'hall an implijerien all ober o soñj warnañ (setu perak e kinnigan 500 degasadenn). Hag evel-se e lakaer er-maez an dud na zeufent nemet evit bezañ dilennet hep kaout c'hoant da labourat. A-hend-all ne'm eus ket gwall dra da lavaret ouzhpenn ar pezh zo bet skrivet gant Neal. Lakaat ur vevenn 75 % eus ar mouezhioù ne gavanket fall ivez rak ret eo d'ar verourien bezañ tud a dremen madik gant ar pep brasañ, arabat e vefe brezelioù etre ur merour hag ul lodenn vrazik eus an implijerien. Gallout a rafe breinañ an darempredoù war ar wiki hag ar verourien all o defe da renkañ kudennoù kazus-tre war-lerc'h. --Fulup 30 Eos 2009 da 20:05 (UTC)\nE gwirionez e oa bet lakaat e pleustr un doare mont-en-dro ar wezhoù all, met ne oa ket bet lakaet ar mont en-dro-se da reolenn da vat hag ret eo anzav eo aet kalz war-raok ar wikipedia abaoe. A-du penn-da-benn gant Fulup. Sklaeraat a rin ar fed ma c'hell pep hini en em ginnig e-unan. 75% eo ar vevenn a oa bet lakaet ar wezhoù all d'am soñj, n'eus forzh penaos. Gwell em boa kavet sklaeraat penaos kas ar vouezhiadeg war-raok abaoe ar penn-kentañ evit bezañ sur e vo a-du an darn vrasañ eus an implijerion/ezed oberiant a fell dezhe reiñ o soñj a-su gant an disoc'h. Kavet mat em boa ivez sklaeraat e rank an holl veriouron/ezed doujañ d'ar reolennoù. Ober ran ar c'hinnig resis-mañ neuze: Neal (Kaozeal) 31 Eos 2009 da 08:28 (UTC)\nKinnig: Roit ho soñjAozañ\nRoit o ali diwar-benn ar c'hinnigoù resis-mañ mar plij. Neal (Kaozeal) 31 Eos 2009 da 08:28 (UTC)\nEvit lakaat e/hec'h-anv evit dont da vezañ merour/ez (pe anv un implijer/all) e rank:\nBezañ enskrivet abaoe 3 miz d'an nebeutañ;\nKaout 500 degasadenn d'an nebeutañ neuze;\nMat eo evidon. Ret e vo termeniñ hirder ar prantad kinnig hag hirder ar prantad votiñ. Ha traoù all a vefe da dermeniñ ? Marteze an dezverkoù evit ar re a c'hell votiñ. A galon --Y-M D 31 Eos 2009 da 11:18 (UTC)\nMat eo din ivez.--Ex-Smith 31 Eos 2009 da 15:24 (UTC)\nMat eo an daou ginnig-se din. Ur goulenn all am eus : daoust ha dilennet e vez ar verourien da viken ? Ne gav ket din e vefe un dra vat e kendalc'hfe tud n'int ket oberiant ken da vezañ merourien. Rak neuze en em gaver gant ar pezh zo c'hoarvezet gant hor Wiki-ni : abaoe ur pennadig emañ Neal e-unan e gwirionez, ha pa vefe meur a anv er roll merourien. --Llydawr 31 Eos 2009 da 20:15 (UTC)\nMat eo din.--Gwendal 7 Her 2009 da 17:16 (UTC)\nKavout a ran un tammig skañv c'hoazh, met ne savin ket a-enep rak ret e vefe stagañ da gas an traoù war-raok. Gortoz a rin a-benn arc'hoazh ha ma ne sav implijer/ez ebet a-enep groñs d'ar c'hinnig e vo tu din da digeriñ ar votadeg a-benn ar fin. Neal (Kaozeal) 7 Her 2009 da 18:21 (UTC)\nMa, me gav din e rankfe Llydawr lakaat e anv da vezañ merour peogwir ez eo oberiant hag ingal e teu da deurel ur sell ouzh hor wiki-ni.--Ex-Smith 31 Eos 2009 da 20:19 (UTC)\nMe 'gred ivez. Ha ma teu Smith ouzhpenn e vo skañvoc'h ar bec'h. Bianchi-Bihan 31 Eos 2009 da 21:11 (UTC)\nMarteze e vefe gwell gortoz un tammig betek ma vo peurachu da tizhout ur c'henemglev a-divout ar mont-en-dro a-raok kinnig anvioù resis. Degas a ran da soñj e c'heller en em ginnig ha/pe kinnig un implijer/ez all ur wezh digoret ar prantad-kinnig da vat. Neal (Kaozeal) 1 Gwe 2009 da 07:39 (UTC)\nMeurion/ezed da vikenAozañ\nPeurliesañ m'eo bet lakaet da verour/ez un implijer/ez bennak e van gantañ/i ar c'harg-se da viken nemet ma savfe ur gudenn bennak (emdalc'h direizh, da skouer) ma rankfe bezañ tennet digantañ/i ar c'harg-se pe c'hozh ma c'houlennfe e/hec'h-unan bezañ tennet ar c'harg-se digantañ/i. Neal (Kaozeal) 1 Gwe 2009 da 07:39 (UTC)\nD'am soñj e vefe dereat d'ar verourien na veront netra ken abaoe pell diskleriañ e roont o dilez. N'eus karg ebet hag a bad da viken, nemet hini ar pab. Bianchi-Bihan 12 Gwe 2009 da 17:28 (UTC)\nKinnig a ran ur prantad-kinnig kentañ evit lakaat anvioù kannaded a badfe pemzektez. Hoc'h alioù? Ur wezh sklaeraet ar poent-se e c'hellin digeriñ ar prosez kinnig da vat. (Gwelet e vo war-lerc'h penaos ober evit mont-en-dro ar votadeg hec'h-unan, rak ur prosez disheñvel e ranko bezañ ha n'eus ket re a vall). Neal (Kaozeal) 1 Gwe 2009 da 07:39 (UTC)\nHa gallout a ran digeriñ ar prantad-kinnig da vat neuze? Gortoz a rin betek al sul 6 a viz Gwengolo ha mar ne sav den ebet a-enep d'ar mont-en-dro bet kinniget ha kaozeet diwar e benn betek hen e vo digoret ar prantad-kinnig d'al lun 7 a viz Gwengolo 2009. Neal (Kaozeal) 2 Gwe 2009 da 11:23 (UTC)\nMat eo din!--Gwendal 2 Gwe 2009 da 17:36 (UTC)\nmat eo din ivez --Gouerouz 2 Gwe 2009 da 17:42 (UTC)\nMat eo din ivez. --Ex-Smith 3 Gwe 2009 da 16:51 (UTC)\nA-du ivez --Y-M D 4 Gwe 2009 da 19:19 (UTC)\nA-du me ivez, evel-just\nNeal (Kaozeal) 4 Gwe 2009 da 21:52 (UTC)\nRet eo anzav on souzhet bras gant an niver a dud a fell dezhe dont da vezañ merour... hag en em c'houlenn a ran hag-eñ e c'houvezont int-i holl pe re eo kefridioù ar c'harg-se? N'eus forzh penaos, ne gav ket din e vefe un dra vat kaout re a verourion rak ret eo dezhe en em glevet ivez ha, d'am soñj atav, e vefe aesoc'hig kas an traoù war-raok en un doare sioulig ma vefe un nebeud merourion oc'h ober war-dro ar raktres atav. Ma soñjoù eo n'eo ket, nag ali na rakvarnadenn. Neal (Kaozeal) 12 Gwe 2009 da 17:19 (UTC)\nMe ivez a zo souezhet, met plijet en un doare. Marteze o deus merzhet an dud e oas da unan oc'h ober war-dro hag e poa ezhomm sikour, hag un dra vat eo neuze. Hag ur gudenn bras eo e vefe kalz a verourien ? Petra ober neuze ? Perak ne rofez ket da ali war ar gudenn pe muioc'h a ditouroù deomp evit ma c'helfe an holl prederiañ. A galon --Y-M D 12 Gwe 2009 da 20:22 (UTC)\nUn nebeut goulennoùAozañ\nMarteze eo bet respontet d'ar goulennoù-mañ dija en ul lec'h bennak, m'eus ket gwelet pelec'h avat.\nSetu un nebeut goulennoù evit kompren gwelloc'h penaos e yelo an traoù :\n- etre pegoulz ha pegoulz 'vo ar votadeg?\n- ha gallout a ra an dud war ar renk displegañ perak o deus c'hoant da vezañ merour? Al lodenn vrasañ n'o deus ket graet, domaj eo...\n- gwelout a ran eo bet resisaet eo bet lakaet Meven war evezh. Un dra vat a vefe lakaat holl an implijerien da c'houzout piv oa lakaet war evezh en amzer dremenet ha pet gwech e touez an dud war ar renk.\nTrugarez deoc'h! --Arko 17 Gwe 2009 da 20:08 (UTC)\nSur-mat e vo respontet dit, rak ur gaoz plijus-tre eo. 82.253.89.66 18 Gwe 2009 da 04:59 (UTC)\nRespont digant ur merourAozañ\nUr wezh achu da vat ar prantad kinnig (d'ar 27 a viz Gwengolo) e vo digoret ur prantadig nevez evit kaozeal diwar-benn mont-en-dro ha reolennoù resis ar votadeg. Ur wezh tizhet ur c'henemglev ledan pe ledanoc'h e vo digoret ar votadeg da vat;\nGallout a ra ar gannaded displegañ perak e fell dezhe dont da vezañ merourien evel-just, met n'eo ket ret. Marteze e fello d'an dud soñjal er fed-se pa votont, piv 'oar?;\nUn evezhiadenn am eus graet da lakaat war wel ar fed m'eo bet lakaet an implijer Meven war evezh peogwir e oa bet lakaet war evezh e-kerz ar prantad kinnig;\nGwir eo eo bet lakaet war evezh un implijer all war ar renk evit dont da vezañ merour, ha stanket e gont meur a wezh ivez zoken. N'm eus ket kavet mat lakaat un evezhiadenn avat peogwir: a) e oa bet lakaet e anv evit dont da vezañ merour gant un implijer all ha n'en deus ket asantet c'hoazh; b) peogwir e oa bet lakaet war evezh ha stanket e gont pell 'zo dija, ha n'en deus netra da welet gant e emzalc'h a-vremañ;\nMar fell da unan bennak giwiriekaat piv a zo bet lakaet war evezh ha stanket o c'hont ganin e vez kavet an holl daveoù amañ.\nA galon, Neal (Kaozeal) 18 Gwe 2009 da 10:17 (UTC)\nRespont digant ur c'henlabourerAozañ\nTrugarekaat a ran Arko, a oar mat petra a ra, da virout ouzhin da ankounac'haat ur mare (bloaz zo ?) ma veze serret ma c'hont evit an disterañ ger a-dreuz (daou c'her alamanek ur wech, ur virgulenn ur wech all), ha prest on da gaozeal, da dabutal zoken, diwar-benn pep hini eus an darvoudoù-se en-dro, unan hag unan ha dre ar munud, peogwir eo se a fell dezhañ, na petra. Deomp ganti eta: petra eo ar goulenn kentañ? Bianchi-Bihan 18 Gwe 2009 da 18:01 (UTC)\nEuh... arabat en em enerviñ Bianchi-Bihan, na tagañ ac'hanon, ma goulenn ne oa ket a-enepdout ha n'eus irienn ebet a-enepdout! Ne ouien ket zoken oas bet lakaet war evezh na oa bet stanket da gont. Ne zeuan ket alies war wikipedia forzh penaos, ne oan ket deuet abaoe miz Genver... Ma, ma eo un dra echu bremañ evel en deus lâret Neal, gwell a se ha greomp war-dro aferioù all, ne gav ket dit? --Arko 21 Gwe 2009 da 14:24 (UTC)\nSerromp boest Pandora neuze. Bianchi-Bihan 21 Gwe 2009 da 14:48 (UTC)\nKinnigoù bet nulletAozañ\nNullet e oa bet ar c'hinnigoù-mañ:\nKannad 2: LlydawrAozañ\nGwiriekadur: 11108 degasadenn; enskrivet abaoe an 13 a viz Du 2005\nAnv-implijer/ez (ret): Implijer:Llydawr\nGwir anv (diret):\nKinniget gant (diret): Implijer:Ex-Smith, Implijer:Bianchi-Bihan, Neal (Kaozeal) 7 Gwe 2009 da 09:56 (UTC)\nA-du eo an implijer-mañ gant ar c'hinnig:\nEvit abegoù personel, ne fell ket din mont war ar renk. Trugarez memes tra d'ar re o deus kinniget ma anv.--Llydawr 10 Gwe 2009 da 20:29 (UTC)\nDisplegadenn abegoù dont da vezañ merour/ez (diret)\nKannad 6: KadbzhAozañ\nGwiriekadur: 25677 degasadenn; enskrivet abaoe ar 16 a viz Mezheven 2006\nAnv-implijer/ez (ret): Implijer:Kadbzh\nGwir anv (diret)\nKinniget gant (diret): Implijer:Bianchi-Bihan, Neal (Kaozeal), Implijer:Ex-Smith\nKannad 3: MevenAozañ\nGwiriekadur: 1037 degasadenn; enskrivet abaoe an 17 a viz Gouere 2007\nNULLET EO BET AR C'HINNIG-MAÑ PEOGWIR EO BET SERRET E GONT EVIT AN EIL GWEZH E-PAD TRI MIZ ABALAMOUR D'E EMZALC'H DIREIZH HA TAGUS Neal (Kaozeal) 2 Her 2009 da 18:54 (UTC)\nEVEZHIADENN: goude bezañ bet lakaet war evezh eo bet ret stankañ kont an implijer-mañ abalamour d'e emzalc'h\nEVEZHIADENN: goude bezañ bet lakaet war evezh eo bet ret stankañ kont an implijer-mañ evit an eil gwezh abalamour d'e emzalc'h\n* Anv-implijer/ez (ret) : Implijer:Meven\nKinniget gant (diret): kinnet gantañ e-unan\nPerzhioù fall : betek-hen 'm eus pleustret war dodennoù strizh a-walc'h : Kernev-Veur, Bro-Saoz ha Breizh-Veur dre vras. Traouigoù mod-all war Alamagn, dodennoù lennegel ha traouigoù lieseurt. Klask a rin liesaat va labourioù. Gwir eo e kaven gwelloc'h klask bezañ klok war an disklibezhioù boulc'het eget komz eus pep tra en un doare dister\nPerzhioù mat :\nKlask a ran dres kinnig labourioù resis o danvez hag o yezh, a c'hallfe dirediañ da glask war ar Wikipediaoù "bras" (saoznek, alamanek...)\nHep fougasiñ e kav din ez on, er mare-mañ, an hini barrekañ da stourm a-enep Bianchi-Bihan hag e lakezed\nStanket eo bet va c'hont ur wezh, ha lakaet on bet war an evezh, n'eo ket ur wezh hepken evel ma klask Bianchi-Bihan ha Neal lakaat da grediñ, div wezh ne lavaran ket.\nSetu perak e bet stanket da gont ouzhit ganin (ha m'eo div wezh, gwazh a se evitout, feiz!) hag abalamour da betra e kav din ne rankfes ket bezañ lakaet da verour: berr-ha-berr peogwir ne gomprenez ket mont-en-dro ar wikipedia, rak n'eo ket amañ ul lec'h evit "stourm a-enep" da den ebet. Ul lec'h kenlabour an hini eo gant reolennoù ma ranker doujañ oute. E-touez ar reolennoù-se e kaver ar fed ma ranker chom hep tagañ na kunujenniñ ar genlabourerion all, pezh a gavez diaes chom hep ober war a welan. dre implijout gerioù evel "lakezed" - piv ha perak, n'ouzer ker, evel-just. Pa n'ouzer ket hen doujañ ouzh ar reolennoù mont-en-dro diazez (ha n'on ket gwall sur zoken e ouzez pe re int...), penaos e c'hellfer lakaat ar re all d'hen ober evel merour? N'eus forzh penaos, n'eo ket amañ al lec'h dereat evit koazeal diwar-benn seurt traoù. Merour (Neal) 30 Gwe 2009 da 06:42 (UTC)\nKinnig evit mont-en-dro ar votadegAozañ\nSetu ar c'hinnig a ran-me evit mont-en-dro ar votadeg. Digor e chomo ar pranatd-lazeal evit tizhout un emglev ledan betek ar 4 a viz Here. Roit hoc'h alioù.\nDigor e vo ar votadeg e-pad eizhteiz, da lâret eo adalek $ 2009 betek $ 2009.\nBez' e c'heller votiñ evit meur a gannad met n'eo ket dav votiñ evit an holl anezhe ivez.\nEvit gallout votiñ e ranker:\nBezañ enrollet war ar wiki brezhonek abaoe 3 miz d'an nebeutañ (da lâret eo a-raok ar 7 a viz Mezheven 2009);\nBezañ oberiant war ar wiki brezhonek, da lâret eo kaout 500 degasadenn d'an nebeutañ;\nSinañ gant hoc'h anv-implijer/ez (lakait 4 zildenn ~ pe klikit war an eil voestig diwezhañ);\nBez' e c'heller votiñ a-du, a-enep pe neptu\nEvit dont da vezañ merour e ranker:\nKaout 5 mouezh pozitivel d'an nebeutañ, da lâret eo votoù a-du;\nTizhout d'an nebeutañ nebeutañ 75% eus ar mouezhioù pozitivel (da lâret eo hep kontañ nag ar mouezhioù a-enep na neptu)\nUr c'harg a fiziañs eo hini ar verourion hag evit kas en-dro o c'hefridi en un doare efedus e rank un niver ledan a implijerion/ezed kaout fiziañs enne. Er votadegoù all e oa bet tizhet d'an nebeutañ 4 vot gant pep kannad dilennet da verour (kalz muioc'h e gwrionez) d'ur mare ma oa bet kalz nebeutoc'h a implijerion/ezed o labourat war ar raktres-mañ.\nKinnig a ran ivez ma vefe skarzhet diouzh renk ar c'hannaded/ezed implijerion/ezed bet stanket o c'hont oute e-kerz ar prantad-kinnig. Ne gav ket din e reankfe bezañ lakaet da verour tud n'haller ket fiziout enne evit an abeg-mañ'n-abeg.\nAli Y-M DAozañ\nDre vras ez on a-du gant ar chinnig graet a-us. 3 miz a seblant din reizh, padal 500 degasadenn a gavan un tamm kalz evit gellout votiñ. N'am eus mennozh resis ebet war an niver, met izeloc'h a gavfen poellekoc'h. A galon --Y-M D 27 Gwe 2009 da 10:10 (UTC)\nA-du penn-da-benn gant ar mennozh da geñver ar fiziañ a ranker kaout er merourien. Dre-se ez on a-du evit ma vefe skarzhet eus ar votadeg ar re bet stanket e-pad ar prantad-kinnig. A galon --Y-M D 27 Gwe 2009 da 10:10 (UTC)\nEvel Y-M D e gavan ez eo disingal ar fed eo ret kaout 500 degasadenn d'an nebeutañ evit galloud votiñ. Un den en deus graet un nebeut degasadennoù bras en deus labouret kement hag un den en deus graet kalz a degasadennoù bihan. Ouzhpenn-se e kavan diboell ne c'helfen ket votiñ evit an den am eus kinniget (pe reoù all). --Belvar 28 Gwe 2009 da 16:57 (UTC)\nNe welan ket tre perak e vefe dizingal an traoù. Marteze n'eo ket gwall sklaer ar pezh a dalv "degasadenn": bwezh ma kemmer un dra bennak e vez kontet evel degasadenn. N'eus ket a degasadennoù bihan pe vras; ingal int holl. Klasket em eus lakaat ur vevenn evit ma vefe dilennet merourion gant implijerion/ezed oberiant kentoc'h. Da lâret eo tud bet o labourat e-pad amzerig a-walc'h evit diskwel e ouzont penaos ec'h a en-dro ar raktres. Evel-se e vez graet dre vras.\nMarteze eo re uhel ar vevenn, met ne gav ket din e vefe gwall diaes tizhout ur 500 kemm/degasadenn bennak dindan c'hwec'h miz. O c'hortoz a rin ur c'hinnig all a-zivout ar vevenn o tennañ d'an niver a degasadennoù neuze.\nNe welan ket perak e vefe diboell ivez chom hep gallout votiñ evit tud bet kinniget ganit, rak digor e oa ar ginnigadeg d'an holl implijerion/ez, met ne gav ket din e ranfke bezañ digor ar votadeg d'an holl, kea? Tud nevez deuet, da skouer, a c'hell chom hep kompren ervat petra e talv bezañ merour, pe zoken krouet e c'hellfe bezañ kontoù a-nevez a-ratozh-kaer evit gallout dilenn ar c'hannad-mañ'r-c'hannad. A galon, Neal 28 Gwe 2009 da 19:40 (UTC)\nEvidon-me n'eo ket an niver a desgasadennoù dre ret ur sign a oberiantiz a-berzh an implijerien. N'eo ket diaes kemm un nebeut gerioù war pennadoù a-benn kaout ur bern degasadennoù. E-giz ma wellan, an darn vrasañ eus ar pennadoù a zo pennadoù 2 linenn, ha da va soñj, an holl dud a zo gouest d'ober kement-se. Gouzout a ran e vo dibosupl din votiñ, da gentañ-penn, dre ma 'm eus bet kollet ar ger-kuzh eus ar gont-se e-pad mizioù, ha ranket em eus implijout re all pe skrivañ hep bezañ enrollet. Setu n'on ket paotr an degasadennoù, klask a ran kentoc'h ober pennadoù klok, hag a c'helfe servij en dazont. Ne blij ket din an doare "ober ar muiañ a bennadoù posupl", met soñjal a ran eo talvoudusoc'h sevel pennadoù klok hag a c'hellfe bezañ implijet en-dro gant skolidi, skolajidi, liseidi pe c'hoazh tud gour, p'o deus ul labour war tra pe dra. Kavout a ran un tammig diboell em bije gellet votiñ evit ma vije Kadwalan merour ur bloaz 'zo pe muioc'h, ha ne c'hellfen ket bremañ ken war zigarez n'em eus ket kemmet ur ger en ur 500 pennad bennak evit gellout en ober ^^. ifig 1 Here 2009 da 19:39 (UTC)\nArabat ankounac'haat: tud 'zo a gav dezhe gwell sevel pennadoù, tud all avat a gav dezhe gwellañ reizhañ ha klokaat penandoù bet boulc'het gant tud all... Diboell pe get, ret eo lakaat ur vevenn d'am soñj. Ne oa ket bet gwall frouezhus ivez ar votadeg diwezhañ war a welan ivez, ret eo hen anzav, rak daoust ha ma oa bet votet ht ha dilennet merourion nevez n'eus ket bet abaoe kalz muioc'h a verourion oberiant estregedon... Marteze eo un dra vat neuze adwelet mont-en-dro ar votadeg. D'am soñj eo poellek-tre bezañ dilennet ar verourion gant implijerion oberiant hag an doare nemetañ da diskwel hag-eñ eo oberiant un implijer bennak eo dre geñveriañ an niver a degasedennoù bet kaset da-benn gantañ abaoe m'eo bet enskrivet. Abalamour da se, da skouer, n'eus wikipedia ebet ma c'hell votiñ implijerion dizanv, daoust ha ma n'eo ket ret na tamm ebet bezañ enskrivet evit gallout kenlabourat. Neal 1 Her 2009 da 18:57 (UTC)\nN'on ket lakaet diaes gant bevenn ar 500 pennad. Re hir ha re all kalz berroc'h am eus bet tro da sevel, diouzh an danvez eo. Beuzet gant traoù all er mare-mañ, setu perak n'on ket ken oberiant, alies e sellan memestra ouzh hor wiki-ni.--Ex-Smith 1 Her 2009 da 19:56 (UTC)\nDres eveldon-me e gwirionez\nNral 2 Her 2009 da 11:56 (UTC)\nAli ha kinnig nevez, Y-M DAozañ\nD'am soñj eo re uhel ar vevenn, pa weler tud evel Belvar pe Ifig (ha re all c'hoazh ?) a seblant bezañ komprenet mont en-dro hor wiki-ni hag talvoudegezh roll ar verourien, ha ne c'hellont ket votiñ peogwir n'o deus ket tizhet an niver mat. Ouzhpenn e reont labourioù diazez evit hor wiki-ni, ar patromoù. D'am soñj ez eo mat an 3 miz evit bezañ sur ne vez ket krouet ar gont evit votiñ hepken. Neuze e kavan e vefe ret lakaat ur vevenn izel mat, tra ken evit bezañ sur eus o bolontezh vat. Dre m'o deus ur c'hleub wikipedia e soñj din e vint efedus e-pad ar vloavezh pad, neuze e soñj din e vefe poellek lakaat anezho da votiñ memestra. Petra soñjoc'h ? A galon --Y-M D 2 Her 2009 da 07:05 (UTC)\nAr c'hinnig orin bet graet evit votiñ a gavan uhel un tamm setu e ran (Y-M D) ur c'hinnig all, tost a-walc'h e chom deus an hini orin :\nBezañ enrollet war ar wiki brezhonek abaoe 3 miz d'an nebeutañ (da lâret eo a-raok ar 7 a viz Mezheven 2009), seblantout a ra din bezañ un elfenn redius a-walc'h dija ;\nBezañ oberiant war ar wiki brezhonek, da lâret eo kaout 50 pe 75 degasadenn d'an nebeutañ, un doare arouezel eo kentoc'h, evit diskouez bolontezh vat an implijer ;\nEvit dont da vezañ merour e ranker: (aze ez hon a-du gant ar c'hinnig orin)\nMe gav din ez eo dija strizhoc'h da geñver ar reolennaoueg kozh a oa laosk tre :\nBezañ enrollet war ar wiki brezhonek abaoe pemzektez a-raok deiz an dilennadeg da nebeutañ (da lavaret eo a-raok an 23 Genver 2006).\nBezañ krouet ur bajenn implijer war ar wiki brezhonek, gant ur chomlec'h postel reizh\nBezañ oberiant war ar wiki brehzonek dre vras\nRoit o soñj war ar c'hinnig nevez-se, A galon --Y-M D 4 Her 2009 da 10:11 (UTC)\nN'on ket sur na tamm ebet e c'hell un den bennak kompren mont-en-dro ar wikipedia goude bezañ bet labouret abaoe tri miz nemetken... Ne lâran ket ne c'heller ket, nemet n'on ket me gwall sur... Ur c'harg a-bouez eo hini ar merañ. Goût a ra an holl, da skouer, n'hall ket ar verourion kemer divizoù diwar-benn kaozeadennoù m'o deus kemeret perzh enne? Ha d'am soñj n'heller ket lâret eo oberiant un den gantañ 50-75 degasadenn dindan 3 miz. Mont ha dont buanig a-walc'h e ra an dud ha d'am soñj e rankfe bezañ dilennet gant implijerion/ezed bet diswelet o deus c'hoant da venel ha da labourat. N'on ket a-nep reiñ mouezh da dud nevez-deuet na tamm ebet, na disfiz enne ivez, met pa denn da dilenn meurourion e kav din gwell ma vefe graet gant implijerion oberiant abaoe ur prantadig mat. Digor e chomo ar gaozeadenn-mañ betek ma vo bet klvet mouezhioù all ha ne vo ket digoret ar votadeg betek ma vo bet tizhet ur c'henemglev ledan pe ledanoc'h. A galon, Neal (Kaozeal) 4 Her 2009 da 10:27 (UTC)\nKlevet mat a ran ar pezh a lavarez din, prederiañ a ran un tamm hag e respontin (ma vez ezhomm ^^ ) . Petra 'vefe neuze ar vevenn a zegasadennoù a gavfez poellek ? --Y-M D 4 Her 2009 da 10:32 (UTC)\nGoude bezañ prederiet ha gortozet alioù all (n'eus ket bet kalz) eo gwir eo un tamm re nebeut ar c'hinnig am boa graet (degasadenn 50/75). D'am soñj eo re 500 neuze e kinnigfen 200 degasadenn evit gellout votiñ, seblantout a ra din bezañ un niver uhelik dija hag amzer en deus neuze an implijer anavezout wikipedia. Evit ober ar bilañs : ar pezh a ginnigan a zo rik ar memes tra eget Neal met e lec'h 500 degasadenn e kinnigan 200. A galon --Y-M D 8 Her 2009 da 06:16 (UTC)\nUn tammig re diwezhat d'am soñj evit ober un adkinnig bremañ. Chomet eo ar prosez-mañ da straniñ betek re dija d'am soñj ha savet eo a-du 6 den, te en o zouez, gant ar c'hinnig kent. Digoret e vo ar votadeg evel-se neuze arc'hoazh rak a-hendall ne vo fin ebet d'an istor-mañ. Ma vo ezhomm e c'hello bezañ kroget ur prosez nevez evit dilenn merourion nevez en dazont sel wezh mar bo ezhomm. A galon, Neal (Kaozeal) 8 Her 2009 da 08:27 (UTC)\nNe peus nemet digeriñ ar votadeg warc'hoaz met c'hoant am boa resisaat un draig. An holl re o deus roet o ali o deus graet evit an dra fall, ma sellez mat eo evit an abegoù evit bezañ merour ha ket evit gellout votiñ. Lavarout a rez ez eo re ziwezhat, ma roan va ali ar mintin-mañ eo peogwir e oan o gortoz ali tud all, met n'en deus roet den e ali. Evidon e vefe bet tu gwelet-se buan met n'eo ket deuet an holl da gemer perzh, dipitus un tamm. A-du hon ganit pa lavarez e krog da vezañ hir an afer. Er fin ez hon dipitet un tamm, met prest da zigeriñ ur maread nevez en hor wiki-ni. Evit ma vo merourien nevez hag efedus evit reiñ ul lusk (hag ul lañs nevez ?) d'ar wiki. A galon --Y-M D 8 Her 2009 da 06:38 (UTC)\nGwir eo e oan faziet. Kuziet-spontus eo deuetar bajenn-mañ da vezañ... Gant 200 degasadenn hag ensrivet abaoe 4 miz a vefe mat dit, neuze? Mar asañtes e vo digoret ar votadeg a-benn arc'hoazh. Amzer o deus bet an holl da reiñ o soñj ha ma n'o deus ket graet eo peogwir ne gavont ket a-bouez hen ober. Tan de'i neuze. A galon, Neal (Kaozeal) 8 Her 2009 da 13:17 (UTC)\nMat eo, seblantout a ra reizh-tre din, tu 'vo kregiñ warc'hoaz. Gwir eo n'eo ket atav eus an dedennusañ seurt divizoù. Gant ar spi ma vo frouezhus an dilennadeg-se. A galon --Y-M D 8 Her 2009 da 12:02 (UTC)\nBet eo Meven o kabaliñ hiziv hag o kontañ pegen dizesk e oan, pezh zo re wir, hag o tiskuliañ ur wirionez all: merc'h e vijen d'am mamm. Ha goude? Biskoazh n'em boa klasket kuzhat, ha tamm mezh ebet ennon. Bianchi-Bihan 2 Her 2009 da 15:50 (UTC)\nstanket eo bet e gont outañ abalamour d'e emzalc'h e-pad tri miz ar wezh-mañ. Mar krog en-dro da c'houde e vo serret da vat ha da viken. Roll e degasadennoù amañ. Neal (Kaozeal) 2 Her 2009 da 18:46 (UTC)\nMa skrivan ur gerig amañ eo peogwir hon bet souezhet un tamm gant an doare da gontañ ar vouezhioù. Pa voter neptu ez eus kement a bouez negativel eget pa voter a-enep, padal e seblant din pa voter neptu e vezer hanter a-enep hag hanter a-du. Da skouer pa 'm eus votet neptu evit Bihanchi-Bihan ne oa ket a-enep kren evit ma vefe merour, met ket a-du penn-da-benn kenebeut (ar skouer-mañ n'eo nemet ur skeudennadur hag arabat eo kemer re e kont eus piv 'vez kaoz, met ar mennozh) . Dre-se e rankfemp kermer ar vouezhioù neptu evel etre an daou all. Ouzhpenn-se unan hag a votfe neptu peogwir ne oar ket re pe n'eo ket sur eus e dibab a vefe kontet a-enep gant kement a bouez. Evit 1 a-enep e ranker kaout 3 a-du evit bezañ dilennet, ar pezh ne rankfe ket bezañ ar memes kempouez gant 1 neptu.\nOuzhpenn-se ez hon souezhet gant an nebeut a dud hag o deus displeget perak o deus votet tra-mañ tra. Dre ma 'z eus ur pouez kalz brasoc'h gant ar votoù a-enep (ha neptu) e kavfen reizh e vefe sirius ha prederiet an dibab. Dre-se ne vefe ket bet fall d'an dud a-enep reiñ un abeg. Gwelet 'm eus e vez lakaet ur pouez war an dachenn-se er wikipediaoù all. Setu un nebeut evezhiadennigoù. A galon --Y-M D 15 Her 2009 da 18:33 (UTC)\nKomzet e oa e-pad pell diwar-benn an doare da gas ar votadeg en-dro ha deuet e oa an dud bet kemeret perzh er gaozeadenn (te dreist-holl) da dizhout ur c'henemglev. Da c'houde e oa bet lakaet e pleustr ar reolennoù, da lâret eo (evel ma c'heller lenn splann war ar bajenn stag ouzh homañ):\n"Evit dont da vezañ merour e ranker: 1) Kaout 5 mouezh pozitivel d'an nebeutañ, da lâret eo votoù a-du; 2) Tizhout d'an nebeutañ 75% eus ar mouezhioù pozitivel (da lâret eo hep kontañ nag ar mouezhioù a-enep na neptu)\nNe gomprenan ket tre neuze perak e c'hellfer bezañ souezhet gant an doare da gontañ ar votoù dre ma oa bet sklaeraet en a-raok penaos e vefent kontet.\nEvit a sell ouzh abegoù an den-mañ-den ec'h eo gwir e vije gwell goût un tammig pelloc'h pere int. Ur wezh all avat e vije bet tu da lakaat an abegoù da ret evit gallout votiñ met ne oa ket bet kaoz eus an dra-se pa oa bet kaozeet diwar-benn mont-en-dro ar votadeg. Pa seller pishoc'h ivez e weler m'eo bet roet o abegoù ganin-me hag ivez gant Bianchi-Bihan ha gant den ebet all. Da lâret eo, nemet ma welfen-me fall, n'ec'h eus ket kavet mat te ivez reiñ da abegoù evit displegañ perak az poa votet a-du, a-enep pe neptu evit ar gannaded war ar stern...\nN'eus reolenn start ebet war ar wikipedia-mañ evit an doare da gas en-dro votadegoù evit dilenn merourion/ezed nevez. Kemmet e c'hello bezañ ar reolennoù ar wezh a zeu neuze mar bez ezhomm (pe get).\nA galon, Neal (Kaozeal) 15 Her 2009 da 19:09 (UTC)\nPa 'm boa eskemmet ganit evit mont en-dro ar votadeg, n'en em renten ket kont eus an digempouez a gas ar fed neptu hag a-enep a vefe kevatal. Met c'hoant am boa e vefe kemeret e kont ar pezh am eus stadet ar wechoù o tont setu perak e komzan eus-se bremañ (ur wech echu gant ar vot).\nMod all evit abegoù vot-mañ vot, gwir eo n'am eus ket displeget atav. Evit Bianchi-Bihan em eus eskemmet gantañ war e bajenn kaozeal. Evit ar re all avat ne oan ket gouest dibab dre ma ne labouront ket re er mare-mañ nag abaoe ma 'z hon me amañ, setu em eus lakaet neptu (ha dre-se e kavan digempouez e vefe lakaet va ali eus tu an a-enep padal ez eo un ali etre). Dam displeget eo va dibab neuze.\nTe lavar n'eo ket strizh ar reolenn, n'on ket a-du penn-da-benn pa geñverier gant wikipediaoù all.\nN'eo ket grevus, amzer a-walc'h a vo da zivizout en-dro diwezhatoc'h.\nLabour vat ha kalon d'ar skipailh nevez a verourien.\nA galon --Y-M D 15 Her 2009 da 19:21 (UTC)\nN'em boa ket kemeret perzh er votadeg. Me 'gav din n'em boa ket droet da gemer perzh. Daoust da se, e kav din (un tamm evel YMD) ez eus tra pe dra da wellaat en doare votiñ. Ar pep souezhusañ eo gwelet eo kevatal talvoudegezh an "a-enep" pe "neptu" a-benn ar fin. Ha degouezhioù kamm a c'hell c'hoarvezout. Unan gant ur bern mouezhioù "a-du" (10 lakaomp) hag un "neptu" bennak (lakaet gant tud a soñje kentoc'h votiñ evel pa vefent o votiñ "gwenn") a c'hall lakaat unan bennak da vezañ korbellet. Hag un den n'en dije nemet 5 mouezh a-du (met "neptu" ebet) a vo dilennet.\nA-benn ar fin n'eus bet dilennet nemet ur merour ouzhpenn (ar pezh a ra 2 oberiant neuze bremañ). Treut eo c'hoazh. A-raok pell e vo dav klokaat ar skipailh-se moarvat. Un digarez da adwelet an doareoù votiñ.Trec'hlid mitonet 16 Her 2009 da 07:46 (UTC)\nN'on re nec'het gant ar reolennoù-mouezhiañ a dorr din ma fenn, setu e lezan ar re ampart da respont: ma ne votje ket an dud e-lec'h votiñ neptu, en dro-mañ lakaomp, e vije kemm pe gemmig en disoc'h ? Bianchi-Bihan 16 Her 2009 da 07:59 (UTC)\nUr wezh all c'hoazh: lakaet e oa bet da dalvezout ar reolennoù mouezhiañ-se goude bezañ bet kaozeet hir diwar o fenn, dresit-holl gant YMD. Ar re ne oa ket a-du gant ar c'hinnig mont-en-dro n'o doa nemet kemer perzh er gaozeadenn ha reiñ o soñj. Souezhet-mik on avat gant an niver a dud bet labouret ken nebeud all war ar wikipedia-mañ a fell dezhe divizout piv eo an dud a raio war-dro ar raktres bet labouret warnañ baoe keit all gant meur a den graet strivoù bras pe vrasoc'h gante. Neal (Kaozeal) 16 Her 2009 da 09:20 (UTC)\nYa gwir eo e oa bet dibabet reolennoù evit ar votadeg-se (zoken ma gavan e oa diaes en em rentañ-kont eus an doare kontañ). Hag abaoe ma 'm eus roet va ali war un darvoud a seblante din bezañ diboell ha digevatal e peus adlavaret e oa bet dibabet ar reolennoù. Gwir eo. Met c'hoant am befe gouzout da ali dit-te war an dachenn-se memestra, me gav ez eo ur poent pouezus ha ne vefe ket fall e rofe ur merour (pe merourien) o ali. Mod all da geñver an dud nevez a ro o ali, me gav ez eo reizh a-walc'h memestra. Kenlabourerien nevez hiziv a vo amañ warc'hoaz ivez. N'eo ket ken diaes kompren mont en-dro hor wiki-ni ha neuze e c'helont bezañ gouest da gemer perzh (lod anezho). A galon --Y-M D 16 Her 2009 da 19:04 (UTC)\nPenaos e c'heller "kavout diaes en em rantañ kont eus an doare kontañ", evel ma skrivez, ma oa skrivet ken splann all kement-mañ: "Tizhout d'an nebeutañ 75% eus ar mouezhioù pozitivel (da lâret eo hep kontañ nag ar mouezhioù a-enep na neptu". E pelec'h emañ an dalc'h?\nAr verourion n'o deus ket da reiñ o ali muioc'h evit an implijerion/ezed all. Kaozeet e oa bet diwar-benn an doare da gas ar votadeg war-dro e-pad ur prantadig hir a-walc'h ha deuet a-benn an dud a felle dezhe kemer perzh er gaozeadenn da dizhout ur c'henemglev, bet lakaet e pleustr da c'houde.\nUn ali personel am eus avat, bet roet ganin dija. Kalz re izel eo ar vevenn bet lakaat evit gallout mouezhañ d'am soñj: abalamour da vouezhioù tud 'zo gante nemeur a degasadenn eo ranket menel hep bezañ dilennet da verour an implijer bet savet ar niver brasañ a bennadoù gantañ ha bet o labourat abaoe pell-tre en un doare ingal ha start, daoust d'em emzalc'h a c'hell an neb kavout un tammig re rust a-wezhoù.\nN'o deus an dud nemet lenn ar reolennoù evit kompren petra a dalvez ur vot neptu a-raok mouezhiañ. Un afer atebegezh an hini eo. Grevus a-walc'h e kavan klemm da c'houde, peogwir e talvez eo bet roet ur vouezh da unan bennak hep kompren mont-en-dro ar votadeg... Gwashoc'h c'hoazh e kavan ivez klemm hep bezañ kemeret perzh er goazeadenn ha bezañ votet hep kompren da betra e talvez ur vot neptu, displeget ken splann ha tra.\nAr wezhoù all eo bet kalz aesoc'h an dilennadegoù. Klasket e oa bet ober en un doare digoroc'h ar wezh-mañ, met ul labour spontus eo bet. War ar wikipedia e saozneg e vez digoret ar mouezhiadegoù gant ar verourion ha serret gante pa gav dezhe int manet digor amzer a-walc'h, hep kaozeal re diwar-benn an doare da gas en traoù war-dro. Klasket am eus ober evit ma vefe sklaer ha digor ar prosez ar wezh-mañ, met war a welan e kv gwell da implijerion/ezed 'zo klemm pa displij dezhe an disoc'h kentoc'h evit kemer perzh er c'hazeadennoù a-raok.\nDipitet on me ivez un tamm gant an dilennadeg-mañ. N'eo ket gant an disoc'h on nac'het avat, met gant ar fed ma kav gwell da dud 'zo klemm da c'houde peogwir n'o doa ket lennet/komprenet mat ar reolennoù.\nN'em eus netra ken da lâret diwar-benn an afer-mañ, padet re bell d'am soñj dija. A galon, Neal (Kaozeal) 16 Her 2009 da 19:30 (UTC)\nUr reolenn a zo brav met keit ma ne lakaer ket anezhi e pleustr eo diaes gwelout o efed.\nPa lavaren ali merourien eoan kentoc'h o soñjal enout dre ma 'z out an den a gemer perzh er gaozeadenn.\nUn tamm souezhet hon gant meur a dra gant da respont, seblantout a ra bezañ komprenet fall va abegoù evit komz:\nDa gentañ e karfen gouzout ma 'z hon an hini a soñjez ennañ pa lavarez ez eus tud o klemm, ma vezañ an hini-se em befe c'hoant adlavar n'am eus morse lakaet disfi war an disoc'hoù (ha gelet 'm befe), ne oa ket pall va evezhiadenn. Ouzhpenn pa 'm eus roet va mouezh evit an dud e oa ennon ur soñj a seblant din bezañ poellek eus dasparzh ar vouezhioù\nOuzhpenn pa roez da ali (hag a zo dieub eveljust) ne gomzez ket eus ar pezh a tiskouezan er penn-kentañ, neuze n'on ket va unan a lak ar gaozeadenn da vezañ hir ha difrouezhus\nMat-tre eo e pefe klasket digeriñ ar mont en-dro, ne damallan ket tamm ebet da labour er c'hontrol, gouzout a ran mat n'eo ket aes bezañ ar merour nemetañ amañ (bremañ oc'h 2 neuze em eus spi e vo aesoc'h)\nAr pezh am boa c'hoant er pennkentañ ha oa klask digeriñ ur prederig pe d'an nebeutañ evit diskouez e seblante din bezañ ur mennozh fall (evit ar wechoù all) lakaat war ar memes live neptu hag a-enep en disoc'hoù. Marteze ne vin ket amañ pa vo digoret ur vot all, neuze e vo amañ ar pezh am eus stadet. Met evit ar poent e vezañ war hor wiki-ni ha n'eo ket raktreset mont kuit. Adlavarout a ran c'hoazh, ne lakan ket disfi war an disoc'hoù, met stadañ a ran un disingalded a ranker prederiañ evit ar wechoù o tont. Ha sklaeroc'h eo bremañ ? Setu, a galon --Y-M D 16 Her 2009 da 20:33 (UTC)\nNe gomprenan ket meur a dra bet skrivet ganit, da skouer: "Ur reolenn a zo brav met keit ma ne lakaer ket anezhi e pleustr eo diaes gwelout o efed". E gwirionez ne gomprenan ket na tamm ebet eus petra out o kaozeal amañ. Digoret e oa bet ur prantad-kaozeal evit sklaeraat mont-en-dro ar votadeg, bet kemeret perzh er gaozeadenn un nebeud tud ha neuze lakaet e plesutr ar reolennoù bet kaozeet diwar o fenn ha tizhet ur c'henmeglev.\nUr respont hollek an hini e oa. Estregedout ez eus bet o klemm, da skouer Trec'hlid mitonet...\nNe gomprenan ket tre penaos ez pije gellet "lakaet disfi war an disoc'hoù". Sklaer-tre e oa ar reolennoù ha sklaer ar pezh o doa votet an dud. Ne welan ket tre perak e vefe da disfiziañ neuze?\nSkrivañ a rez: "Ouzhpenn pa roez da ali (hag a zo dieub eveljust) ne gomzez ket eus ar pezh a tiskouezan er penn-kentañ, neuze n'on ket va unan a lak ar gaozeadenn da vezañ hir ha difrouezhus". Reiñ a ris ma ali peogwir e oa bet goulennet ouhzin, a-hendall n'em bije ket graet. Ne gomprenan ket peurrest ar frazenn avat.\nE gwirionez n'eus ket daou verour: seizh ne lâran ket. Ar wezhoù all e oa bet votet d'am soñj un tammig re brim ha neuze e oa bet dilennet merourion a vana hep bezañ oberiant na gwezh ebet evit lod anezhe. Setu ar pezh am boa klasket chom hep ober ar wezh-mañ ha d'am soñj eo bet dilennet ur merour nevez a c'hellfer fiziout ennañ evit kas an traoù war-raok en un doare efedus.\nNe welan ket penaos e c'hellfer lakaat da votoù pozitivel votoù neptu...\nAchu ganin. Ur pennad-skrid am eus da beurachuiñ´ha labour all c'hoazh a-leizh chomet war ar stern abalamour d'an dilennadeg-mañ. Neal (Kaozeal) 17 Her 2009 da 09:31 (UTC)\nWar a seblant n'hon ket bet sklaer em zisplegadenn adarre, klask a rin ober simpl (dre ma 'z eo eeun-tre ar pal am boa).\nPa lavaran : "Ur reolenn a zo brav met keit ma ne lakaer ket anezhi e pleustr eo diaes gwelout o efed" em eus c'hoant lavar n'eo ket anat atav en em rentañ kont eus disoc'hoù pleustrek eus ur reolenn (met n'eo ket aze ar pouezusañ). Ouzhpenn-se ne baouezan ket da lavar ez hon a-du eo bet tizhet ur c'henemglev hag n'emaon ket o klask lakaat reuz (n'eo ket ar pal klemm met lakaat war well un elfenn a seblant din diboell).\nSeblantout a rez kavout hir ar gaozeadenn-mañ (ha gwir eo, a-du hon ganit), met pa peus roet da ali (am boa goulennet gwir eo) ne peus ket re respontet d'am evezhiadenn orin da geñver a-du/neptu/a-enep. Dre-se ne sikour ket da gas ar preder, na da lakaat da echuiñ buan. Evel ma lavarez e peus traoù all d'ober, ha me ivez eveljust.\nDiverañ a rafen va mennozh orin gant : n'eo ket poellek en defe ur vot neptu kement a bouez negativel eget ur vot a-enep, evidon e rankfe ur vot neptu bezañ etre a-du hag a-enep. Ken simpl a se e oa va evezhiadenn orin, hag adarre e lavaran n'em eus ket c'hoant liammañ gant ar votadeg-mañ, met ur preder a garfen kas evit ar wechoù o tont.\nHa sklaeroc'h eo ? N'eus ket a gudenn da gaout d'am soñj, just un eskemm. A galon--Y-M D 17 Her 2009 da 10:26 (UTC)\nDa gentañ-holl e oa sklaer-tre an doare da gontañ ar votoù neptu. Ne oa ket bet komprenet gant lod, a c'hell bezañ, met sklaer e oa an displegadenn atav. Ne welan mod-ebet da gontañ votoù, nemet ma vefe daouhanteret ar votoù neptu (1 vot neptu = un hanter vot a-du mui un hanter vot a-enep) pe c'hoazh chom hep kontañ anezhe. Ne gavfen ket gwall beoellek nag an eil doare d'ober nag egile, rak daouhanterañ ar votoù ne gemmfe ket an disoc'h hollek d'am soñj ha bne vefe ket reizh chom hep kontañ votoù bet roet gant an implijerion, da lâret eo lakaat da gevatal votoù neptu ha votoù null. Din-me eo reizh-kenañ kontañ ar votoù neptu evel votoù nann-pozitivel. Neal 17 Her 2009 da 10:47 (UTC)\nA-du hon pa lavarez ne vefe ket reizh chom hep kontañ ar vouezhioù neptu. Padal e gavfen poellekoc'h daouhanterañ ar votoù neptu (neptu a dalvez hep tu, gant an doare a-vremañ n'eo ket neptu dre m'en deus pouez un a-enep). Dre vras ne voter ket neptu pa vezer a-enep, kentoc'h pa vezer etre pe ne ouezer ket, neuze e vefe poellek e talvezfe etre ivez en doare kontañ. Lavar a rez : "daouhanterañ ar votoù ne gemmfe ket an disoc'h hollek", ha roll an neptu a vefe kemm an disoc'h ? , amañ-mañ an a-enep. Pe mod all e vefe un diskoulm lakaat nemet a-du hag a-enep, peogwir en doare a vremañ ne wellan ket re talvoudegezh neptu, er c'hontrol e kavan eo touellus. Laouenn hon ez afe an diviz war raok, dindan nebeut amzer omp bet war raok muioc'h eget abaoe ar pennkentañ, ne oamp ket en em gomprenet a seblant din, mat eo bremañ ha plijus eo. Trugarez --Y-M D 17 Her 2009 da 11:10 (UTC)\nAdtapet diwar « https://br.wikipedia.org/w/index.php?title=Kaozeadenn_Wikipedia:Kumuniezh/votadeg_evit_merourien_Gwengolo_2009&oldid=1769550 »\nRetour à la page du projet « Kumuniezh/votadeg evit merourien Gwengolo 2009 ».\nDernière modification le 14 Gwe 2017, à 13:23\nKemmoù diwezhañ degaset d'ar bajenn-mañ d'an 14 Gwe 2017, da 13:23.


Ar er Mortification - Wikimammenn\nAr er Mortification\n1831 (p. 167-169)\n◄ Ar er Burtæt Ar er Mortification Ar er sourci de héli er Règl ►\nAr er Mortification pé Castiemant.\nCONSIDÉRET penaus é teliet quemér ur sourci bras d’hum vortifiein, pé de verhuel, pé de renonciein deoh hou ç’hunan, pé de vihuein castiet : ur memb tra int ol. Hui e zou obliget d’er gobér a balamort m’en dès laqueit pehet Adam é mab-dén ur revolt quer bras doh er mad, ma toug hun ol plégueu, hun ol inclination d’er pehet. Rac-cé ret-é miret hemb cesse doh t’ai, résistein, dihuennein hemb cesse ; ha chetui er mortification, er hastiemant, merhuel pé renonciein demb hun nunan. Er-ré exant a behet e éel hum goutantein é renonciein d’er péh e zou dihuennet ; mæs er-ré en dès hum revoltet doh Doué e zeli renonciein memb de hilleih a dreu permettet, emé sant Gregoër ; hac èl n’en dès quet calz a dut exant a behet, quasi en ol e zou obliget de renonciein, e zihuennein doh en ol plégueu, desirieu, inclinationeu a ou halon, nameit d’er-ré e blige de Zoué, hac e héliant eit pligein dehou. Mesur hun santeleah e zou mesur er boén e gueméramb d’hum vortifiein.\nEn hoant bras en doai er Sænt de bligein de Zoué ou laquai de guemér hemb cesse sourci d’hum vortifiein. Peb-hunan a nehai e ellai laret èl sant Paul : douguein e ran goulieu Jésus-Chrouist ar me horf. N’hou pou jamæs en donæzon a oræson, ma n’en doh sourcius d’hum vortifiein.\n2.° Considéret petra e ra er mortification : hi e laqua er horf de vout sujet d’en inean, er goal inclinationeu d’er ræson, hac er ræson de Zoué. Rinquein e rér mortification é quevér hun pemp squênt naturel, péré zou hun deulegat, dihue scoharn, dihue-frên, guêneu, deu zorn hac ol er horf ; é quevér hun ol goal inclinationeu, é quevér er chongeu a hun speret hac er harantéeu a hun halon, é quevér hun antandemant hac hun volanté ; rac ne zeliamb hum chervige ag en treu-zé ol nameit dré nécessité, dré ræson ha dré vértu. Gùir-é è homb quer goan ma vanquamb liès a uéh én dé a zivout quement-cé hemb avis ha quasi drespet temb, ne vern péh quer mortifiet omb. En Eutru Doué e bermet quement-cé, eit ma hanàuehemb hun goannedigueah hac en dobér hun nès ag er pedein ; mæs prest é attàu de bardonnein demb er sort fauteu-zé ; ne vern péh sort œvr mad, groeit guet contrition, e zou assés dirac Doué eit ou effacein. Mæs eit en dout contrition ag er fauteu-zé, é ma ret en dout quæ a nehai, ha quemér poén de viret doh t’ai. Pihue-benac ne guemér quet poén de zihoal doh en ol fal plégueu e zou én ou, de évehat doh é squêndeu, doh é speret, doh é galon, n’en dès quet er vertu a mortification.\n3.° Er péh hun nès guellan d'obér eit gouni er vertu-zé, e zou hé goulen liès guet Doué én oræson, téhein doh compagnoneah ha hantis en dut libertin ha décourage, cârein er silance, mortifiein hun deulegat, cârein en disciplin ha penigenneu calet er horf. A zivout er speret, ne fal quet jamæs disputal guet dén eit dihuein é santimant ; ne fal quet hum excusein a pe vér avertisset d’hum gorrigein, ma n’er goulen er charité ; ret-e aboeissein d’er-ré e zou laqueit a berh Doué de gommandein demb, ha gùéhavé memb d’er-ré izelloh eit omb. Ret-é bout fidel de sentein doh er chongeu mad e zegasse en Eutru Doué demb.\nAdtapet diwar « https://br.wikisource.org/w/index.php?title=Ar_er_Mortification&oldid=80984 »


Bered yuzev Weißensee - Wikipedia\nBered yuzev Weißensee\nSavadur an degemer\nBered yuzev Weißensee (alamaneg : Jüdischer Friedhof Weißensee) a zo ur vered lec’hiet e Herbert-Baum-Straße, 45 e karter Weißensee e Berlin. Bered yuzev brasañ Europa eo (war-dro 42 hektar ha war-dro 115 000 bez). Krouet eo bet e 1880.\n1 Mont e-barzh\n2 Istor ar vered\n3 Goude an eil brezel bed\nE penn Herbert-Baum-Straße emañ ar mont e-barzh pennañ, atav e chom prennet. Un eil mont e-barzh a zo bet digoret war Indira-Gandhi-Straße e 1924. Dirak ar mont e-barzh pennañ ez eus ur maen-koun da enoriñ ar re marv abalamou d’al loskaberzh. Tro-dro ez eus bezioù skrivet warno listenn ar c’hampoù kreizennañ. E-kichen ez eus ivez ur maen-koun (savet e 1927) da enoriñ ar yuzevien marvet e-pad ar brezel bed kentañ , hag ur blakenn da enoriñ a re a stourmas a-enep d’an naziegezh.\nIstor ar veredAozañ\nDiabarzh ar vered\nAn dachenn a zo bet prenet gant yuzevien er bloavezhioù 1880, pa voe leun ar peurrest eus beredoù yuzev Berlin. Tres ar vered a zo bet savet gant Hugo Licht. Un eil savadur a voe savet e 1910, met distrujet eo bet e-pad an eil brezel bed. Ar bezioù a zo aozet e 120 kevrenn. Ar re tro-dro a zo enno renkadoù uhelañ ha trenkadoù etre. E-kreiz emañ douaret tud ar renkadoù izelañ. Ne voe ket re a zistruj da vare an Nazied, war-dro 400 bez a zo bet distrujet pa voe bombezennet Berlin.\nGoude an eil brezel bedAozañ\nGouden an eil brezel bed e kendalc’has yuzevien Berlin da implijout ar vered betek 1955. Etre 1955 hag unvanidigezh Alamagn eo bet implijet gant yuzevien Berlin ar reter nemetken. Da vare DDR e voe laosket tamm-pe-damm ar vered, ha ne voe den evit ober war-dro lod brasañ ar bezioù (lod brasañ ar yuzevien a oa bet lazhet e-pad al loskaberzh pe o doa tec’het kuit). Er bloavezhioù 1970 e voe ur raktres lakaat un hent bras da dremen war ul lodenn eus ar vered, a-benn liammañ Michelangelostraße ouzh ur straed nevez savet (Hansastraße). Klemmoù a voe, ar raktres a chomas a-sav.\nDre vras e soñjer  e koustfe 40 milion euro al labourioù evit kempenn ar vered. Pa voe lidet 125vet deiz-ha-bloaz ar vered e voe goulennet argant gant ar gouarnour, gant ar pal lakaat ar vered da vezañ degemeret war roll glad ar bed (roll UNESCO). A-du eo savet Klaus Wowereit (maer Berlin ) gant ar raktres.\nBered yuzev Berlin\n↑ Welcome to the Jewish Community of Berlin\n↑ UNESCO Bid for Berlin Jewish Cemetery | Culture & Lifestyle | Deutsche Welle | 30.08.2005\nAdtapet diwar « https://br.wikipedia.org/w/index.php?title=Bered_yuzev_Weißensee&oldid=1456229 »\nDernière modification le 3 Ebr 2013, à 05:21\nKemmoù diwezhañ degaset d'ar bajenn-mañ d'an 3 Ebr 2013, da 05:21.


Pilhaouaerien ha pillotou, pilhaouerien eus Breizh | Becedia\nAn dibab dre zanvez n'eo ket un dra nevez. Betek an eil brezel bed o doa graet paotred ha maouezed, dreist-holl eus Menez-Are, o micher eus al labour-se, da lavared eo daspugn hag adreiñ talvoudegezh d'an danvezioù krai en ur gevredigezh, lec'h ma oa un diouer kriz anezho e embregerezhioù an artizaned ha goude en ijinerezhioù. Graet e veze pilhaouaer eus an den a glaske war-lerc'h ar pilhoù e Breizh-Izel, pilhotour pe pilhotaer e Bro Gwened. E Breizh-Uhel e veze anvet pillotou.\nDibarelezh ha kumuniezhioù lec'hel\nBez' eo ar c'henwerzh-mañ tra annezerien Menez Are, kouerien Bodveur, Brenniliz, Ar Fouilhez, Berrien ha Lokeored. Ober a reont war-dro tiegezhioù bihan-tre (etre 3 ha 5 hektar) gant un douar paour dre natur pe mod-all int hepken devezhourien pe merourien. Setu perak e astennont o c'hounidigezh en ur vont da bilhaoua en-diavaez eus mareoù al labourioù war ar maez.\nBez ez eus ur gumuniezh all e Kêr Ar Roc'h e Bro-Dreger, hini ar stoupaerien. Etre 1851 ha 1872 e oa savet un hanter-kant penn-tiegezh bennak (un annezad diwar eizh) o chom e-barzh karterioù traoñ-kêr ur seurt republik vihan gant ul langaj ispisial anvet tunodo.\nFoetañ a reont dre ar maezioù o klask war-lerc'h pilhoù lienoù teuc'h kanab pe lin, dreist-holl evit fardañ paper, met traoù all ivez. Daspugn a reont an holl draoù, betek rouedoù pesketa pe kozh-houarn. Implijet e vez ar reun moc'h hag al lostoù kezeg da fardañ broustoù, gwisponoù a bep seurt , ar c'hrec'hen lapined, gozed pe loened gouez all d'ober mantilli. Mont a ra an eskern da aozañ peg, ar stoub, restachoù gros al lañfas lin pe kanab, da galafetiñ ar bagoù.\nPilhoù da fardañ paper\nE Breizh e stag ijinerezh ar paper er XVvet kantved hag e ra berzh er c'hantvedoù da heul. Mont ar milinoù en-dro a-hed ar sterioù, dreist-holl e Bro Montroulez, Bro-Dreger ha Bro Felger. Graet e vez gant ar pilhoù trafikoù a bep seurt. Ezporzhiet e vez drailhoù al lienoù finañ da Vro-Normandi, d'ar Saintonge pe da Vro-Saoz. Setu perak e chom ar re grosañ e Breizh, ar pezh a lak nec'het ar bapererien, a c'hell produiñ paper pakadurezh nemetken.\nD'an 8 a viz Meurzh 1733 e verz un aret a-berzh ar roue, a zo sañset diwall ar bapererien a-enep ar c'hevezerezh-se, pep monedonea ha pep grignolaj pilhoù en un dachennad tri lev a ledander a-hed an mor. D'an 21 a viz Eost 1771 e verz un aret-all, war-zigarez lemel dastumoù pilhoù flodus, sevel ha derc'hel en o stad milinoù-paper dindan peder lev eus an aodoù.\nHeritañ a ra pep pilhaouaer ur parzh-pilhaoua hag e treuzkas anezhañ d'e vugale. Desket e vez ar vicher buan gant ar re-mañ, peurvuiañ e miz Gwengolo goude an eost, tri pe pevar bloaz diouzh renk. P' o deus bet ar sertifikad e dibenn ar skol kentañ derez, e ambrougont o zad pe e reont al labour evitañ.\nGraet e vez ar peder c'hasadenn-pilhaoua etre mareoù al labourioù bras war ar maez : goude an eost e miz Gwengolo, etre Gouel an Hollsent ha Nedeleg, etre deiz kentañ ar bloaz hag ar mare da lakaat an avaloù-douar, e miz Meurzh pe miz Ebrel, hag e miz Mae ha miz Even betek mare ar foennoù.\nAr parzhioù gwellañ evit ar bilhaouaerien zo plaenennoù ar Porzhae pe Bro-Leon, bord ar mor, ar porzhioù peskerezh, ar c'hêrioù, plasoù lec'h m'eo bras stankted an dud, lec'h ma c'hell an annezerien prenañ dilhad nevez e-lec'h peñseliat a re gozh. «Lec'h m'ema an dud ema ar pilhoù !», a lavare Mari Menez, ur bilhaouaerez gozh ganet e 1899 er Fouilhez.\nPemdez ar bilhaouaerien\nDa gentañ tout ez eont da di ar marc'hadour pilhoù a-vras a ro dezho listriajoù eil choaz o tont eus tier-failhañs norzh pe reter Bro-C'hall evit an trok. Goude-se ez eont betek o parzh, lec'h ma feurmont ur pezh evit lojañ hag ur c'hrañj evit dispartiañ ha berniañ o filhoù.\nAbred-tre diouzh ar mintin e kemeront penn an hent evit reiñ da c'houzout int erruet er vro. Huchal a reont e brezhoneg «Pilhoù d'ar pilhaouaer !» pe «Pilhoù, pilhoù, krec'hen lapined !» evit ma c'hellfe ar maouezed, a zo chomet er gêr, aozañ ar pakadennoù. Da c'houde e teuont en-dro goude kreisteiz pe en abardaevezh evit daspugn ar varc'hadourezh.\nA-raok ar c'hentañ brezel-bed e eont war droad. Goude-se e prenont ur penn-kezeg, ur c'harr pe ur charabañ.\nBerniañ a reont o «freizadur» e lec'hioù zo evit ma vefe daspugnet goude-se ha kaset gant ar c'harr betek an ti bet feurmet ganto. Eno e ve dispartiet ar varc'hadourez e-pad ur sizhunvezh pe ouzhpenn. Da c'houde e vez kaset an traoù kozh betek ti ar marc'hadour a-vras annezet peurliesañ e kêr. Eno e resev ar pilhaouaer e arc'hant ur wech diskontet priz al listriajoù evit an trok.\nAr bouezadenn hag e statud e-keñver al lezenn\nUr gwir ard eo ar bouezadenn. Graet eo gant ur c'hrog-pouezer «roman» pe unan bihan gant ur winterell a c'hell bezañ kuzhet buan er godell pa vez gwelet beg-e-dog o tont.\nGant lagad ar mestr e oar ar pilhaouaer hag-eñ e talv ar bakadenn pilhoù hag, adalek ar c'hentañ brezel-bed, hag-eñ n'eus ket re a zanvezioù-kenaoz enni. Peotramant e lak dre guzh e droad dindan ar bakadenn evit ma bouezfe nebeutoc'h. Neuze e kennig ur priz hag a-wechoù e ranker marc'hata.\nHa pa zisfiz ar maouezed diouzh ar pilhaouaer, e tegemeront anezhañ gant pled hag interest. Pourchas a ra dezho un nebeut listriajoù nevez : bolennoù, asiedoù gant kilheien pe bleunioù, podoù-soubenn, grekoù, ha mouchoueroù ivez ouzh danvezioù teuc'h. Kavout a ra gwelloc'h gwerzherien zo, ar vevelien pe ar baotred yaouank, kaout un tamm arc'hant evel gwerzh-butun.\nGoude ar brezel 14 e rank ar bilhaouaerien derc'hel en e reizh ur c'haier gant o gwerzhioù evit ma vefe lakaet tailhoù war sifr o aferioù ma vefe ret.\nDegas a ra ar pilhaoua kalz arc'hant betek an eil brezel-bed, met arabat d'ar pilhaouaer komz eus ar pezh en deus gounezet, ma ne fell ket dezhañ bezañ riblet war hent ar gêr.\nUn diskar dre ret\nGoude ar brezel 14, e tigresk ar pilhaoua dija, peogwir o deus kemeret an danvezioù-kenaoz, na c'heller ket implij evit fardañ toaz paper, lec'h an danvezioù kanab, lin pe kotoñs. Muioc'h-mui e implij an uzinoù paper kelluloz disachet eus ar c'hoad hervez un teknik bet lakaet da dalvezout e dibenn an XIXvet kantved.\nGoude an eil brezel-bed, e paouez ar pilhaoua a-viken, zoken ma zalc'h un nebeut milinoù paper an doare hengounel da fardañ paper-pilhoù.\nTroet gant Yann-Bêr Kemener


Tredeidi akuit gant ar rozell hag ar spanell ! Merenn-vihan Nedeleg a oa goude ar c'hentelioù dec'h. Ur mare seder evit digeriñ war ar gouelioù. War ziskouez e oa oberoù savet gant ar skolajidi e trepas ar c'hlasoù, krampouezh, standoù...\nWAR-EEUN A SANTIAGO DE CHILE !\nDec'h e oa bet toullet kaoz gant Pauline dre SKYPE. Adalek 10e00 diouzh ar mintin amañ. Da lavarout eo 6e00 vintin du-hont. Trugarez dezhi da vezañ savet ken abred all ha hi gant ar sifern ouzhpenn ! Ma ! Plijet eo bet hor pevareidi...\nME 'VO MEZEG-LOENED EVEL GI JONCOUR !\nHiziv eo bet diskouezet d'ar c'hwec'hvedidi film Gi Joncour "Touch, gwelet, klevet, c'hwesha" ha berzh bras en deus graet. Daoust d'an diaez evit lod pa oa diskouezet skejadur kof ur vuoc'h evit adlakaat ul lodenn stomog en he lec'h...\nBEAJ CHESTER 2011\nPeseurt mirdi en deus plijet dit ar muiañ? · Mirdi "The Roman Experience" rak fentus e oa. (Marie) "The Roman Experience" peogwir e plij din kalz ar soudarded roman. (Gwendal) · "Cadbury World" peogwir e oa brav. (Erell – Meltan) "Cadbury...\nKELOÙ EUS BEAJ CHESTER\nKeloù bet hiziv gant Ninnog e-kreiz an deiz. Goude bezañ gweladennet Stratford upon Avon emañ ar strollad o vont da bennadiñ hent an distro. Moarvat e vint e koulz warc'hoazh vintin en emgav e-tro nav eur ha kard war barklec'h Carrefour....\nKROSS 2011 AR SKOLAJ\nGaëlle, da vat gant he displegadur ! Diriaou goude merenn e oa bet dalc'het kross ar skolaj war dachenn ar Gornigell war c'hlann zehou Stêr-Oded. Un tamm baleadeg da vont di kement hag embreger un tamm. Pep tra a oa bet prientet mat...


Pajenn:Heuriou brezonnec ha latin.djvu/39 - Wikimammenn\nPajenn:Heuriou brezonnec ha latin.djvu/39\nOffiç an Hano a Vari.\nHac echuit va conversion,\nPa hoc’h eus-hi d’in inspiret.\nC[’]houi ra, va Doue , ma teno profit\nAr re ho car, eus a bep tra;\nRac-se d’hor c’halonou accordit\nAr c’hraç d’ho caret ar muia.\nHa grit n’allo quet beza chenjet\nDre nep seurt tentationou\nAn desiderou hon eus concevet\nDre hoc’h inspirationou.\nNi er goulen, o Tad eternel !\nDre ho Map Jesus hon roue,\nPehini gant ar Speret Santel\nA ren guenoc’h en un Doue.\nDEus, qui diligentibus te facis cuncta prodesse, da cordibus nostris inviolabilem tuæ caritatis effectum, ut desideria de tua inspiratione concepta, nullâ possint tentatione mutari. Per Christum Domi-num nostrum.\nCANTIC PEHINI A GOMPREN\nUn abreje eus ar feiz catholic hac eus an doctrin christen, hac a ve profitapl bras he gana, pe da viana he lavaret alies ha particulieramant en Oferen-Bred, endra vezer o cana ar Credo, evit crisqui er galon ar feiz, an esptranç, an doujanç hac ar garantez en andret Doue : Var ton, Selaouit piz guitibunan, pe var an ton gallec, Chretiens, si vous êtes prudents.\nDOue en deveus hor c’hrouet\nEvit he anaout, he garet,\nHac be servija er bet-mâ,\nDa veza en eê eurus gantâ.\nP’evit tra ezomp crouet gant Doue.\nEvit caout an eurusdet-se\nA bado un eternite ,\nTeir vertuz principalamant\nSo necesser absolumant.\nPetra so necesser principalamant evit caout an eurusdet eternel.\nAr re-mâ int, lequeomp ivez,\nFeiz, esperanç ha carantez:\nAn teir vertus\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/39&oldid=97754 »\nKemmoù diwezhañ degaset d'ar bajenn-mañ d'an 6 Gen 2017, da 18:15.


Kaozeal:Barrennig-stagañ - Wikipedia\nEvezhiadenn deuet eus ur pennad all[kemmañ ar vammenn]\n... kavout a ra din e vez techet tud zo, pe en Ofis pe en lec'h all, da c'hoari gant an tiredoù tre evel e galleg (pe gwashoc'h), ha tre evel tud all gant boledoù pistolennoù, war an disterañ digarez:\nen:New York e saozneg, ha fr:New York e galleg;\nen:United States e saozneg, hag fr:Etats-Unis e galleg, ha ni: Stadoù-Unanet;\nmet en:New Zealand ha fr:Nouvelle-Zélande, ha ni: Zeland-Nevez .\nDoareoù estreget an hini gallek zo. Ha n'eus nemet ar brezhoneg a ya da heul ar gallek!\nDre chañs e chom ganeomp Mor Breizh, met siwazh Mor-Bihan. Bianchi-Bihan 14 Mez 2009 da 10:30 (UTC)\nBepred ar memes randonerezh : Perak, abalamour da betra ha petra zo kaoz neuze e skriver Nieuw-Zeeland e Nederlandeg (gant barrennig-stagañ)  hag An Nua-Shéalainn e gouezeleg bro Skos (gant barrennig-stagañ) ? \nGwir eo, re vuan em boa komzet db ar Zeland-Nevez-se, trugarez da ziskouez din e oan faziet, aotrou dizanv.\nMet randonomp c'hoazh, rak yezhoù all zo:\nSetu div yezh keltiek all hag a ra hep barrennig: cy:Seland Newydd gd:Sealainn Nuadh\nMet yezhoù all zo c'hoazh: da:New Zealand, de:Neuseeland,es:Nueva Zelanda,eu:Zeelanda Berria.\nUr sell ouzh ar Stadoù-Unanet: e gouezeleg Skos: ga:Stáit Aontaithe Mheiriceá, hag e nederlandeg: nl:Verenigde Staten. N'eus nemet ar brezhoneg hag ar galleg, e-touez ar yezhoù tost dimp, a ra gant ar varrennig.\nFaziet on en taol-mañ? Bianchi-Bihan 14 Mez 2009 da 17:41 (UTC)\nUr skouer souezhus all : Rummad:Rouantelezh-Unanet, pa gaver Rouantelezh Unanet a-hend-all... --Llydawr 16 Mez 2009 da 20:03 (UTC)\nWar a seblant n'eus nemet nebeudig a yezhoù, evel ar brezhoneg hag ar galleg, a blij dezho lakaat tiredoù e n'eus forzh pe zegouezh.\nEvit Breizh-Veur da skouer (en:Great Britain) eo ar brezhoneg ar yezh keltiek nemeti :\nGant un tired n'eus nemet: af:Groot-Brittanje, br:Breizh-Veur fr:Grande-Bretagne, is:Stóra-Bretland, li:Groeët-Brittannië, hu:Brit-sziget, nl:Groot-Brittannië, nds-nl:Groot-Brittannie, pt:Grã-Bretanha, vls:Grôot-Brittannië, 10 wiki diwar ur 65 bennak (ar re a implij al lizherenneg latin). Bianchi-Bihan 17 Mez 2009 da 03:16 (UTC)\nDiego Duarez (en:Antsiranana) zo c'hoazh un afer all: peurvuiañ eo en:Diego-Suarez e saozneg, ha fr:Diego Suarez e galleg, met an daou a gaver en div yezh. Diwar anv ur Portugalad a oa Diego Soares e anv ha ne gavan roud ebet anezhañ er wiki portugalek. Bianchi-Bihan 19 Mez 2009 da 17:39 (UTC)\nHag ivez: http://br.wikipedia.org/wiki/Kaozeal:Verb_skoazell. Bianchi-Bihan (kaozeal) 23 Ebr 2012 da 16:54 (UTC)\nAdtapet diwar « https://br.wikipedia.org/w/index.php?title=Kaozeal:Barrennig-stagañ&oldid=1210386 »\nKemmoù diwezhañ degaset d'ar bajenn-mañ d'an 23 Ebr 2012, da 16:54.


Kembre, Euskadi, Breizh : produerien ur sevenadur pinvidik ha liesseurt\nArouez ur yezh o kenderc'hel da vevañ ha da grouiñ eo ar Redadeg, bet awenet a galz gant Korrika Euskadi.\nPublié le 11/12/17 9:15 -- mis à jour le 00/00/00 00:00\n22vet pennad war Diwan, pedagogiezh ha nerzh krouiñ, penaos e c'hell yezhoù bihan hag o skolioù dont da vout kefluskerien sevenadur ar vro ?\nKant bro, kant giz : Eisteffod ha kleweled e Kembre, bannoù treset, bertsu eskola e Euskadi, sinema e Katalonia … Pep bro o sevel ur sevenadur a zo hec'h hini, ha n’eo ket hini ar re all, formatet, produet e Stadoù Unanet, o reiñ an hevelep tra d’ar blanedenn a-bezh.\nSe an hini eo dalc’h ar yezh minorelaet : bout ul lodenn eus krouidigezh ha faltazi o tont eus yezhoù ha bedoù a ra pinvidigezh ar bed, evel al loened hag ar plant, un « ekologiezh evit deskadurezh mabden » (Dicharry, 2013).\nAr fest-noz : produet e Breizh ?\nPa vez tud eus an diavaez o weladenniñ Breizh e vez ar festoù-noz ur souezh bras dezho. Gwelet tud a bep seurt oad, a bep seurt renkadoù sokial, o tañsal asambles, hañv ha goañv, gant strolladoù diniver, kanerien, sonerien, bagadoù,...\nHag alies ne wel ar Vretoned ket pezh a zo dirak o fri : un teñzor eo ar festoù-noz, peadra enno da vezañ gwellaet c’hoazh : piv a oar dañsal e-touez kerent Diwan ? Piv a sav pozioù nevez ? Met doareoù da zañsal nevez a vez gwelet, strolladoù evel IMG o kanañ e gallaoueg diwar-benn Kernitron al Lann pe an OGK, kanaouennoù nevez Rozenn Taleg, Kaou an Davay...\nAr merc'hed e penn ar c'hrouiñ ?\nEvit ar wech kentañ en Euskadi e oa bet trec’h ur plac’h er genstrivadeg bertsu e 2009 gant Maialen Lujanbio. E Breizh eo Lena Louarn e penn ar jeu evit an idantelezh e Rannvro Breizh, addilennet e miz Kerzu 2015. E Bro Skos e vez gwelet merc’hed e bed ar bolitikerezh hag ar c’hrouiñ arzel. E Sardiña, war enez Manav, e Kerne Veur, e vezont niverusoc’h-niverusañ o krouiñ doareoù nevez da vevañ ha da lakaat ar yezh vihan e penn ar jeu, evel ar strollad Gast hiziv, met ivez, mammoù ha mammoù-kozh Diwan evel Andrea ar Gouilh, Nolwenn Korbell, Marion Gwenn, Angèle Jacq, Brigitte Kloareg, Louise Ebrel, Brenda Wooton, Sinead O Connor...\nEvit ganedigezh an Ikastolak e oa un afer merc’hed ivez, un tammig evel Anna ar Beg hag Anna-Vari Chapalain o vont da vro Euskadi a-raok kregiñ da vat gant ar raktres Diwan :\nAl lodenn vrasañ a oa merc’hed kiriek a gare Euskadi hag o doa ur sevenadur bras. hep diplomoù zoken e oant gouest da dreuzkas ar sevenadur. Hag o kemer harp warne, tamm-ha-tamm e oa aet ar raktres aet war-raok.


Pajenn:Le Gonidec - Bibl Santel pe Levr ar Skritur Sakr, eil levr.djvu/41 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/41\na c’harmô ; tréac’h é vézo d’hé énébourien.\n14. Tavet em eûz bétég-henn, dilavar hag habask ounn bét ; ével eur c’hrég é gwilioud é klemminn ; disman̄tra, dispenna a rinn pép-trâ.\n15. Ar ménésiou hag ar c’hrec’hiennou a likiinn da véza ével eul léac’h distrô, hag é wévinn hô holl c’héot ; é énézi é trôinn ar steriou, hag é tizec’hinn al lennou.\n16. Ar ré zall a gasinn enn eunn hen̄t ha na anavézon̄t két ; hag hô lakaad a rinn da gerzout dré raven̄chou ha na anavézon̄t két ; lakaad a rinn ann dévalien da drei é goulou dira-z-hô, hag ann traou kamm é traou éeun. Kémen̄t-sé a zévéninn enn hô c’hén̄ver, ha n’hô dilezinn két.\n17. Ar ré a laka hô fisian̄s é skeûdennou kizellet a iélô war hô c’hîz ; gôlôet é vézin̄t a véz, hî péré a lavar da skeudennou teûzet : C’houi eo hon douéed.\n13. Tûd vouzar, klevit, tûd zall, digorid hô taoulagad, ha gwélit.\n19. Piou a zô dall, ma n’eo va servicher ? Ha bouzar, ma n’eo ann hini da biou em eûz kaset va c’hannaded ? Piou a zô dall, ma n’eo ann hini a zô en em werzet hé-unan ? Piou a zô dall, ma n’eo servicher ann Aotrou ?\n20. Té péhini a wél kémen̄d a draou, ha na arvesti két ? Té péhini a zigor da ziskouarn, ha na glévi két ?\n21. Fellet eo bét gan̄d ann Aotrou é teûjé hé bobl d’hé énori, da veûli hé lézen, ha d’hé uc’hélaat meurbéd.\n22. Hôgen ar bobl-zé a zô bét dismantret ha gwastet ; é rouéjou ann dûd iaouan̄k in̄t bét paket, hag é gwéled ar bac’hiou in̄t bét kuzet ; é sklavérez in̄t bét kaset, ha dén n’en deûz hô dieûbet ; preizet in̄t bét, ha dén n’en deûz lavaret : Distol.\n23. Piou ac’hanoc’h a glev kémen̄t-man̄, a laka évez, hag a gréd enn traou da zon̄t ?\n21. Piou en deuz lézet Jakob é preiz, hag Israel é diwisk ? Ha né két ann Aotrou hé-unan a-énep piou hon eûz péc’het ? Râk né két fellet d’ézhô kerzout enn hé hen̄chou, ha sen̄ti oud hé lézen.\n25. Rak-sé en deûz skuḻet war-n-ézhan̄ hé vuanégez hag hé frouden, hag eur gwall vrézel ; lékéat en deûz ann tân war hé drô hép ma wié ; hé zévet en deûz hép ma poellé.\nDisman̄tr Babilon. Dieûb Israel.\n1. Ha bréma chétu pétrâ a lavar ann Aotrou, péhini en deûz da grouet, ô Jakob, péhini en deûz da c’hréat, ô Israel : N’az péz kéd a aoun ; râk da zasprénet em eûz, da c’halvet em eûz dré da hanô ; d’in oud.\n2. Pa dreûzi ann douréier, é vézinn gan-éz, hag ar steriou n’az gôlôin̄t két ; pa gerzi dré ann tân, na vezi két dévet, hag ar flamm n’az loskô két :\n3. Râk mé eo ann Aotrou, da Zoué, san̄t Israel, da Zalver ; rôet em eûz ann Éjipt, ann Étiopia ha Saba évid da zaspréna.\n4. Abaoé ma oud deuet da véza énoruz dira-z-oun, ha meûleûduz, em eûz da garet ; hag é rôinn ann dûd évid-od, hag ar boblou évid da vuez.\n5. N’az péz két a aoun, râg gan-éz émounn : eûz ar sâv-héol é tigasinn da hâd, hag eûz ar c’hus-héol é strollinn ac’hanod.\n6. Mé a lavarô d’ann han̄ter-nôz : Rô ; ha d’ar c’hrésteiz : Na harz két ; digas va mipien a bell, ha va merc’hed eûz a bennou ann douar.\n7. Ha kémen̄d-hini a c’halv va hanô, évit va gloar eo em eûz hô c’hrouet, em eûz hô doaréet, em eûz hô gréat.\n8. Kâs er-méaz ar bobl dall, ha daoulagad d’ézhan̄ ; ar bobl bouzar, ha diskouarn d’ézhan̄.\n9. R’en em strollô ann holl vrôadou, r’en em zastumô ann holl boblou : piou enn hô touez en deûz diouganet kémen̄t-sé, ha rôet da anaout d’é-omp ar péz a zô bét c’hoarvézet ken̄t ? Rôen̄t hô zestou, diskouézen̄t ar wirionez ; hag é vézin̄t sélaouet, hag é vézô lavaret d’ézhô : Gwir eo.\n10. C’houi eo va zestou, émé ann Aotrou, ha va zervicher em eûz di-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/41&oldid=156830 »\nKemmoù diwezhañ degaset d'ar bajenn-mañ d'an 19 Meu 2020, da 14:59.


15 a viz C'hwevrer 1883\n1añ a viz Even 1959\ne White Plains, New York\nistorioù Fu Manchu\nArthur Henry Sarsfield Ward (15 a viz C'hwevrer 1883 e Birmingham – 1añ a viz Even 1959 e White Plains, New York), anavezetoc'h gant en anv-pluenn Sax Rohmer, a oa ur skrivagner saoz. Brudet eo evit bezañ ijinet an torfedour anvet Dr. Fu Manchu.\n2 Dr. Fu Manchu\n3 Er sevenadur pobl\n4 Levrlennadur (un dibab)\nGanet e voe Arthur Henry Sarsfield Ward e Birmingham, en ur familh micherourien. Rohmer a voe ezel eus Urzh Kloz Tarzh-an-deiz Alaouret (saozneg : Hermetic Order of the Golden Dawn) evel Algernon Blackwood hag Arthur Machen. :\nE 1903 e voe embannet e skrid kentañ e Pearson's Weekly, un danevell anvet The Mysterious Mummy . Skrivañ a reas ivez sketchoù, danevelloù ha romantoù-kazetennoù evit bevañ. E 1909 e timezas gant Rose Knox. E 1910 e lakaas embann e romant kentañ Pause! en un doare dianv. Istor kentañ Fu Manchu, The Mystery of Dr. Fu Manchu e ditl, a voe embannet e romant-kazetenn e 1912-13 ha berzh a reas diouzhtu. Gant istorioù Fu Manchu ha re Gaston Max pe Morris Klaw e voe Rohmer unan eus ar skrivagnerien a reas ar muiañ a verzh hag a c'hounezas kalz argant er bloavezhioù 1920 ha 1930. Goude an Eil Brezel-bed ez eas da chom da New York.\nE 1959 e varvas Rohmer abalamour d'ar grip H2N2 ("grip Azia"). Goude e varv e voe adimplijet tudenn Fu Manchu gant Cay Van Ash, hag a oa mignon da Rohmer. Ur romant anvet The Terror of Fu Manchu skrivet gant William Patrick Maynard a voe embannet e miz Ebrel 2009.\nDr. Fu ManchuAozañ\nAlies e voe lavaret en doa Ward krouet un dudenn diazezet war vartezeadennoù gouennelour. Respont a rae ar skrivagner en doa savet un dudenn a oa onest penn-da-benn rak hervezañ e oa kalz torfedourien e-touez ar Sinaiz, dreist-holl e Limehouse.\nKalz filmoù a zo bet savet diwar oberennoù Sax Rohmer. Warner Oland a c'hoarias e tri film : The Mysterious Dr. Fu Manchu (1929), The Return of Dr. Fu Manchu (1930) ha Daughter of the Dragon (1931). Boris Karloff a c'hoarias e-barzh The Mask of Fu Manchu (1932). Drums of Fu Manchu a zeuas er-maez e 1940 hag ur stirad anvet The Adventures of Fu Manchu e 1956. Goude marv Sax Rohmer e voe savet meur a film enno Christopher Lee: The Face of Fu Manchu (1965), The Brides of Fu Manchu (1966), The Vengeance of Fu Manchu (1967), The Blood of Fu Manchu (1968) ha The Castle of Fu Manchu (1969). Daou film diazezet war dudenn Sumuru a voe savet er bloavezhioù 1960 gant Harry Alan Towers. Peter Sellers a c'hoarias er film dreveziñ The Fiendish Plot of Dr. Fu Manchu e 1980.\nEr sevenadur poblAozañ\nTon kentañ an albom Heretic Pride gant the Mountain Goats a zo anvet "Sax Rohmer #1" hag er ganaouenn-se ez eus anv eus "spies from imperial China". Tudennoù istorioù Fu Manchu a gaver ivez e Master of Kung-Fu, embannet gant Marvel Comics.\nLevrlennadur (un dibab)Aozañ\nElaine H. Kim, Asian American Literature, an introduction to the writings and their social context, Philadelphia: Temple University Press, 1982\nLittle Tich (emvuhezskrid) (skrivet gant an anv Ward) 191?\nThe Mystery of Dr. Fu Manchu, pe The Insidious Dr. Fu Manchu er Stadoù-Unanet, 1913\nThe Devil Doctor, pe The Return of Dr. Fu Manchu er Stadoù-Unanet, 1916\nThe Si-Fan Mysteries, pe The Hand of Fu Manchu er Stadoù-Unanet, 1917\nThe Book of Fu Manchu, (dastumad an tri levr kentañ), 1929\nTales of East and West (embannadur breizhveuriat), 1932\nTales of East and West(embannadur amerikan), 1933\nFu Manchu's Bride, 1933 pe The Bride of Fu Manchu er Rouantelezh Unanet\nHanover House, 1949\nThe Sins of Sumuru, pe Nude in Mink er Stadoù-Unanet, 1950\nWulfheim(skrivet gant an anv Michael Furey), embannet goude gant an anv Sax Rohmer, 1950\nThe Slaves of Sumuru, pe Sumuru er Stadoù-Unanet, 1951\nVirgin in Flames, pe Fire Goddess er Stadoù-Unanet 1953\nSand and Satin, pe Return of Sumuru er Stadoù-Unanet, 1954\nRe-enter Fu Manchu, 1957 pe Re-Enter Dr. Fu Manchu er Rouantelezh Unanet\nThe Wrath of Fu Manchu, 1973 (embannet goude e varv)\nMaster of Villainy – e vuhez skrivet gant Cay Van Ash ha Elizabeth Sax Rohmer\nTen Years Beyond Baker Street: Sherlock Holmes Matches Wits With the Diabolical Dr. Fu Manchu gant Cay Van Ash 1984 ISBN 978-0060151713\nThe Fires of Fu Manchu gant Cay Van Ash 1987\nThe Terror of Fu Manchu gant William Patrick Maynard 2009\nThe Romance of Sorcery - Rohmer's only non-fiction book, on magic and sorcery.\n↑ 3,0 ha3,1 Howard, Douglas; Anolik, Ruth Bienstock (eds.) The Gothic other: racial and social constructions in the literary imagination, McFarland & Co, Jefferson, N.C, 2004, p. 105–7 ISBN 0-7864-1858-3\nOberennoù gant Sax Rohmer e Project Gutenberg\nLevrioù da selaou Oberennoù Sax Rohmer e Librivox\nAdtapet diwar « https://br.wikipedia.org/w/index.php?title=Sax_Rohmer&oldid=1818785 »


Buhez ar Sent/1894/Bruno - Wikimammenn\nBuhez ar Sent/1894/Bruno\n◄ Maoris Bruno Serj ha Bakus ►\nar c’houec’hved devez a viz here\nSANT BRUNO, ABAD\nAr zant-ma a ioa ganet e Kologn, hag a roaz ez-vihanik merkou anat euz he zantelez da zont. Enn he vugaleach oa dija henvel oc’h eunn den diazezet, ken nebeut e karie ar c’hoariou ha kement oa troet var al labour. He dad hag he vamm a ioa tud a lignez huel, mes tud a zoujans Doue oant ive. Kas a rejont anezhan da Baris da ober he studi, hag eno e teuaz da veza ken habil e berr amzer ma oue resevet doktor var ar philosophi ha var ann theoloji. Neuze e oue hanvet da jaloni e kathedral Reims.\nD’ar mare-ze e varvaz e Paris eunn den brudet dre he zeskadurez, hag en doa renet eur vuez direbech hervez ann doare. Goulskoude, epad m’edot o kana offis ann anaoun evit he enterramant, pa errujot gant ar gentel a zo ar geriou kenta anezhi : « Responde mihi, » ar pez a zinifi e brezounek : « Respountit d’inn », ann den maro-ze a lavaraz krenv gant eur vouez spountuz : « — Tamallet ounn gant justis Doue. » Ann holl a oue ker strafillet o klevet kement all ma oue lezet ann enterramant da ober betek antronoz. Hogen, antronoz, pa errujot adarre gant ar gentel Responde mihi, ann hini maro a respountaz krenvoc’h eged enn derc’hent : « — Barnet ounn gant justis Doue. » Var gement-ma e oue gortozet c’hoaz ann devez varlerc’h abarz achui ann enterramant. Mes enn devez varlerc’h ann hini maro a respountaz d’ar memes komzou gant eur vouez skrijusoc’h eget biskoaz : « — Koundaonet ounn gant justis Doue. »\nEunn dra ken estlammuz a skoaz eunn taol pounner e kaloun Bruno ; rak he-unan edo enn enterramant-se, ha klevet a eure freaz ann doktor braz o lavaret oa tamallet, barnet, hag erfin koundaonet gant justis Doue. Raktal e reaz he zonj da guitaat ar bed, hag ez eaz da gaout sant Hug, eskop Grenobl, gant c’houec’h euz he vignouned.\nSant Hug a roaz d’ezho meneziou, hanvet Chartreuz, el leac’h ne oa nemed kerrek ha loaned gouez. Ho c’has a eure di he-unan, ha Bruno hag he c’houec’h koumpagnoun a zavaz eno eur chapel enn henor d’ar Verc’hez, ha seiz toullik-ti, unan evit peb hini anezho. Ann ermitach a ioa e kreiz etre teir garrek vraz hag e kichen eur feunteun, hag ann ermited ne deuent morse ac’hano. Tremen a reant ho amzer o labourat hag o kana noz-deiz meuleudiou ann Aotrou Doue. Bemdez e iunent, ha ne zebrent morse a gig, ha pa vijent goall-glanv zoken. Ne event nemed dour, ken nebeut, pe zour livet gant eur banniik guin. Dougen a reant bepred eur porpant reun, ha ne gomzent ann eil ouz egile nemed oc’h red, ha peurvuia dre zin.\nGoulskoude, euz ar zeiz ermit ma’z oant da genta, Bruno oa c’hoaz ann humpla hag ann hini a rea ar muia pinijenn. Abalamour da ze e oue choazet gant ar re all evit ho zuperior, hag evelse e teuaz da veza ar foundatour euz a eunn Urs nevez a venac’h, hanvet Chartreuzed euz a hano ar meneziou el leac’h m’edont o chom.\nMes, a benn c’houec’h vloaz goude, Bruno a oue galvet da vont da Rom gant ar pab Urban II, hag ar pab-ma hen dalc’haz meur a vloaz enn he gichen evit kaout sikour diganthan da c’houarn ann Iliz. Abarz ar fin evelato en devoue kounje da zont kuit, ha neuze ec’h en em dennaz gant eunn nebeut diskibien enn eur plas distro euz ar C’halabr, enn Itali ; esper en doa ne vije ket anavezet eno evel ma’z oa dija e Frans. Mes, kaer en devoue klask kuzat, chas ar c’hount Rojer hen diskuillaz d’ho mestr dre ho harzadennou, eunn devez m’edo ar c’hount-se o chaseal. Ar c’hount, o veza erruet gant ermitach ar Zant, a reaz stad anezhan, ha raktal e lakeaz sevel eur gouent evithan hag evit ar venac’h a ioa asambles ganthan.\nEr gouent-ma e varvaz Bruno d’ar 6 a viz here euz ar bloaz 1101, goude beza resevet he zakramanchou diveza gant eur feiz hag eunn devosion dudiuz. Ne oa ket c’hoaz hanter-kant vloaz echu.\nKaozeal kalz a zo aliez noazuz hag ato riskluz. Guella tra zo da ober, evit ren eur vuez santel, eo komz nebeut gant ann dud, ha komz aliez gant Doue. Ann nep ne bec’h ket gant ne deod a zo eunn den parfet, eme ann abostol sant Jakez. Beillit eta var ho teod ; tavit ma n’e ket red d’ehoc’h parlant, ha mar d-eo red d’ehoc’h parlant, mirit bepred enn ho komzou lezennou ar furnez, ann honestiz hag ar garantez.\nAdtapet diwar « https://br.wikisource.org/w/index.php?title=Buhez_ar_Sent/1894/Bruno&oldid=30738 »\nKemmoù diwezhañ degaset d'ar bajenn-mañ d'an 20 Gen 2012, da 22:31.


Dolores O'Riordan e 2007.\nThe Cranberries e Barcelona e 2010\nDolores Mary Eileen O'Riordan, ganet d'ar 6 a viz Gwengolo 1971 e Ballybricken hag aet da Anaon d'ar 15 a viz Genver 2018 e Londrez d'an oad a 46 vloaz, a oa ur ganerez hag ur saverez tonioù iwerzhonat. E penn ar strollad The Cranberries e voe e-pad 13 vloaz betek ma voe ehanet ganto e 2003. Adlañset e oa bet ar strollad celtic rock e 2009.\nDolores Mary Eileen O'Riordan a oa bet ganet e Ballybricken, ur gêriadenn eus Kontelezh Luimneach, Iwerzhon. Merc'h Terence hag Eileen O'Riordan e oa, hag ar bugel yaouankañ diwar seizh. Skoliataet e oa bet e skolaj seurezed Laurel Hill, e Luimneach.\nThe Cranberries[kemmañ | kemmañ ar vammenn]\nE 1990 ez eas Dolores O'Riordan war ar renk, ha kemeret e voe, evit bezañ kanerez ar strollad The Cranberry Saw Us (kemmet e The Cranberries diwezhatoc'h). Pemp pladenn zo bet embannet gant ar strollad : Everybody Else Is Doing It, So Why Can't We? (1993), No Need to Argue (1994), To the Faithful Departed (1996), Bury the Hatchet (1999) ha Wake Up and Smell the Coffee (2001) ; bez' ez eus bet ivez un dastumadeg kanaouennoù anvet The Best of 1992–2002 (2002), a-raok ma vefe paouezet ganto e 2003.\nThe Cranberries e-pad an abadenn Roxy Bar show e Bologna e 1995\nDeskadur Dolores O'Riordan a oa bet unan katolik hengounel. Mamm O'Riordan a zo kredourez don, an anv Dolores a zo deuet adal ar Mater Dolorosa. Sot e oa Dolores gant ar Pab Yann-Baol II. Goude bezañ bet kejet outañ er Vatikan, O'Riordan a embannas : "[He] was lovely, very saintly. I was mad about him. I thought he really cared for the poor and he loved to meet the people. I saw him when he came to Limerick, when I was a kid. So it was pretty mindblowing to take my mum out to meet him."\nKejet he devoa div wech ouzh Yann-Baol II, e 2001 ha 2002. E 2013 he devoa dalc'het ur sonadenn evit sonadeg Nedeleg ar Vatikan goude ur bedadenn gant ar Pab Frañsez.\nA-du e oa gant kastiz ar marv, enebet e oa d'ar sioc'hanidigezh. Setu ar pezh a soñje diwar-benn ar wregelouriezh : "To me, this is just for girls who have been dumped 30 times in their lives and who decide that men are bastards."\nE 1993, e voe skrivet ar ganaouenn Zombie. Un enoriñ da Jonathan Ball, 3 bloaz, ha Tim Parry, 12 vloaz, lazhet e-kerzh gwalldaolioù Warrington (Bro-Saoz) gant ar Provisional Irish Republican Army. Bez' ez eo ivez ur ganaouenn a-enep ar feulster e Norzhiwerzhon. Embannet e 1994, ar ganaouenn a erruas dres pa oa bet sinet un emglev a beoc'h gant an IRA, rebechet e oa bet neuze da O'Riordan klask plantañ reuz muioc'h c'hoazh.\nE miz Du 2014, O'Riordan a oa bet harzet ha rebechet dezhi da vezañ bet feuls a-enep bourzhidi ur c'harr-nij Aer Lingus e-kerzh un nij etre New York ha Shannon. E-pad an nij e oa bet dichek dre gomz betek feuls dre jestroù a-enep bourzhidi an embregerezh-nij. Ur wech pradet ar c'harr-nij e oa bet feuls gant an archerien, o lakaat war-raok e paee tailhoù ha neuze o goproù. Huchet he devoa warno "I'm the Queen of Limerick! I'm an icon!", o reiñ un taol-penn d'ur gward aerborzh ha tufañ war unan all. D'ar media he devoa embannet diwezatoc'h e oa bet enkrezet gant an nij hag an disparti diouzh he gwaz. Ar barner a oa bet sioul hag en devoa roet lamm d'an holl rebechoù lezennel a-enep ul lizher digarez d'an holl re bet taget ha dre baeañ un tailh-kastiz d'ar re baour a 6 000 €.\nDiasur e chom betek-henn met hervez kazetennoù 'zo e vefe marvet Dolores O'Riordan dre ur regorfad Fentanyl. Adkavet e oa bet e korn gibellañ ar gambr lec'h ma oa o lojañ el leti London Hilton on Park Lane. 46 vloaz e oa hi.\nAdtapet diwar « https://br.wikipedia.org/w/index.php?title=Dolores_O%27Riordan&oldid=1897850 »


Chūbu | E skeud ar bleuñv kerez\nDevezh e Nagoya\n20 Gwe 2014 Ober un evezhiadenn\nby dervnewg in Karned beaj Tikedennoù:Chūbu, Chūō, Honshū, idol, Kantō, Meurgêr Chūkyō, Meurgêr Tōkyō, Nagoya, prefeti Aichi, Tōkai, Tōkyō\nDisadorn hon oa emgav da 9 eur evit mont da di-gar Kyoto. Digudenn omp erruet evit tapout tren dek eur a felle deomp tapout. Ha setu ni o vont davet Nagoya! Berr a-walc’h eo ar veaj (un hanter-eur bennak). Bet omp neuze da welet un templ bras a blije da E (chomet e oa e-pad ur pennad e Nagoya e-pad he beaj kentañ, pemp bloaz zo) : Ōsu Kannon. Ur strollad studierien n’eus lammet warnomp evit respont d’ur goulennaoueg evit gouzout perak e teue touristed da welet ar c’harter. Jentil ‘oant ha profet o deus deomp un origami, fentus ‘oa. Brav ‘oa an templ met iskis ‘oa ar pichoned e-leizh a oa e-kichen, un tamm spontus zoken. Tremenet omp goude dre straedoù goloet gant stalioù, en o-zouez ur stal “Alice” gant un nor izel tout da dremen, fentus e oa. Brav e oa ar stal (met ur gward n’eus difennet din kemer ur skeudenn!). E ha me hon eus kemeret peb a re bravigoù-skouarn. Bet omp o tebriñ en ur fast-food doare Yoshinoya bepred. Un tamm pounner ‘oa ar pred!\nBet omp da c’houde davet an Oasis 21 ur pezh kreizenn kenwerzh. Ur festival tro-dro da Hawaii a oa gant sonerezh ha dañs. E-kichen tour an tele hon eus gwelet ivez ur strollad idol : SKE 48 (Sakae 48). Ne oant ket 48 evel-just met fentus ‘oa ha dic’hortoz!\nPourmenet omp c’hoazh un tamm e stalioù levrioù a-raok mont d’an ti-gar en-dro da gemer hon seier ha da vont en tren. Hir a-walc’h e oa ar veaj ar wech-mañ. Erruet omp e Tokyo neuze, kollet un tamm gant ar morad a dud, ur familh n’eus bet c’hoant sikour ac’hanomp met ne glaskemp ket omp hent kement-se, just badaouet gant an dud…\nMa, deuet omp a-benn da vont betek Suitengūmae ha bet en hol letioù (ma hini a zo Hokke Inn Nihonbashi). Goude bezañ bet graet an check-in on bet o prenañ traoùigoù da zebriñ el Lawson nesañ. Gwall skuizh e oan forzh penaos. Erruet ‘oa mat ma malizenn (bet kaset er gambr dija!) ha setu me staliet evit ouzhpenn ur sizhun! Un tamm cheuc’h eo an ostaleri me gav, n’eo ket gwall vras ar gambr met bez ez eus kargerioù tredan, ur bern lugelloù, ur gibell, un tele, ur burev, ar rouedad dre LAN (ha wifi), un doare gourvez-vank, ur presyen, ur gitell… ! Un origami bihan hag anv ar plac’h kempenn ‘m eus ivez. Pezh a zo ‘m eus komprenet e oa ret paeañ ouzhpenn evit kannañ an dilhad (gant un servij pressing cheuc’h moarvat pa ‘m eus gwelet ar prizioù!) ha n’am boa ket komprenet an dra-se! Ma… Poent diskuizhañ bremañ! (22 612 paz)


KDSK, Centre de Ressources Culturelles CeltiquesDocumentos : Goude J.-K.\nAutores : ALEKSAKIS Vasilis ; BOTREL Alan (Troet gant)\nISBN/ISSN : 978-2-9525135-8-6\nSignatura : LBR.3(ALE) - Doc n° : 14287\n2013 - 260 pajenn\nDoare : Romant ; Relijion\nTraducción diwar ar Gresianeg\nTitl orin : u. X.\n- Ne nac'han ket o doa Tadoù an Iliz amprestet un nebeud neuzennoù prezeg digant an hen skrivagnerion, a respontas Vezirtzis. Bez' e oant padal enebourion touet an desaverezh klasel hag an hen sevenadurezh. (...) Kousiadur an Hellenegezh gant an Iliz a voe ken aketus ken e voe rediet Helleniz da cheñch anv, da vezañ anvet Romeed, Romiz pe Greged. War murlivadurioù 'zo er Menez Santel ez eus dec'hennet e-ser ar sent hag an aeled un nebeud prederourion, Aristoteles, Platon, Sokrates, Pitagoras. An holl anezhe a zoug ur gurunenn, dezhe ur barv hir, ha gwisket int evel priñsed vizantat. Pep hini a zalc'h ur papiruz en e zorn, skrivet warnañ ur frazenn faltaziek oc'h embann, da skouer, anien dreindedel Doue. Gouzout a reer e klaskas an Iliz kevrediñ outi ar furion gozh, ar re n'he doa ket tizhet diskar da nebeutañ, o falsañ o freder. Daoust ha ne vez ket desket ouzhpenn da skolidi an eil derez he deus legadet an Henamzer he sevenadurezh da vBizañs ? Ar gristeniezh, mignon ker, ne gendalc'h ket an Henamzer, dont a ra d'he heul evel ma teu an noz da heul an deiz. An doueoniezh a zinac'h ar brederouriezh. An hini gentañ a respont da bep tra, endra oar an eil goulenn dreist-holl.\nBet ganet e 1943 en Atena hag o vevañ abaoe 1968 e Bro-C'hall hag e bro-C'hes e skriv Vasilis Aleksakis en div yezh, galleg ha gresianeg. Oberennoù niverus en deus savet, meur a hini anezhe bet prizet en div vro. (Hervez an diverradenn war gein al levr).\nDescriptores : Relijion / Iliz / Prederouriezh / Platoniezh / Aristotelouriezh / Sokrates / Doue / Henamzer / Bizantion / Kristenelezh / Enklask / Steuzidigezh\nURL : http://www.brezhoneg.org/br/livres/goude-j-k - http://www.brezhoneg.org/fr/livres/goude-j-k\n1 002199 [disponible] YRéserver\n2 002200 [disponible] YRéserver


Pajenn:Marigo - Buez ar Saent.djvu/73 - Wikimammenn\nPajenn:Marigo - Buez ar Saent.djvu/73\na esclavet da bere e roas o liberte goude ma o devoe recevet ol ar Vadiziant : e famill en em gonvertissas ha Marcellien hac o Zad, gant cals a re-all, a anduras ar Verzerinti, gant ur gouraich vras.\nRapportet voe erfin d’an Ampalaer penaus e voe Sebastien a ree d’ar Bayanet renonç d’an Doueou, hac a vire ous ar Gristenien n’o adorzent. An Tirant-se dre e goler a ordrenas var-an-heur e staga ous trogen ur vezen, hac e Jaza a dennou bir. Goude m’en devoa recevet meur a daul, ar Vourrevien el lesas, o songeal e voa maro. Un Intanves santel, hanvet Ireen, a yeas en nos evit sebelya ar C’horf ; mæs soueset bras e voe oc’h e gaout beo ; neuse e reas e zouguen secretamant d’he zy nac e pensas e c’houliou.\nQuerquent ha ma en em gavas pare, en em bresantas a nevez dirac an Ampalaer, hac e lavaras dezâ : O Prinç, ha possubl eo en em lessac’h bepret da veza tromplet dre ar raportou faus a rêr deoc’h eus ar Gristenien ? Gouezit penaus, pell dious beza adversourien d’ho Rouantelez, n’hoc’h eus quet a sugidi fideloc’h evito.\nDiocletien, estounet o velet hac o clevet e parlant un den pehini a grede maro hervez m’en doa ordrenet, a lavaras : Ha te ve a-se, Sebastien ? Me ma-unan eo, emezan ; Jesus-Christ va Salver en deus conservet din ar vuez evit dont da rei un testeni publiq eus an injustiç a goumetter o persecuti ar Gristenien.\nDiocletien a behini ar galon a oa caledet, a roas neuse urz ma vise scourgezet quen a zeuze da vervel. Evellen e varvas an Difennour couraichus-mâ eus ar Feiz, er bloaz 286.\nSant Sebastien, goude beza bet e Gorf toullet-oll gant birou ; ha beza achapet eus ar maro, a glascas c’hoas an occasion da vervel evit Jesus-Christ. Ruziomp gant mez o velet ar Sænt o clasq ar soufrançou, elec’h ma tec’homp hon-unan dious an occasionou pere en em bresant da souffr un dra bennâc evit Doue.\nAr Sænt o deus clasquet pep seurt Merzerintiou,\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/73&oldid=134858 »


Pajenn:Morvan - Buez ar Zent, 1894.djvu/378 - Wikimammenn\nPajenn:Morvan - Buez ar Zent, 1894.djvu/378\nar c’halet hag e kastize he c’horf dre ar rusta pinijennou : eur vech zoken e stagaz eur gurunenn spern enn dro d’he fenn hag e talc’haz ar gurunenn-ze epad ann noz enn despet d’ar boan e devoa ganthi.\nD’ann oad a bevarzek vloaz e oue kaset d’ar gouent, hag eno e tremene teir heur bemdez o vedita, div heur dioc’h ar mintin hag eunn heur dioc’h ann noz. Tremen a rea ive kalz amzer o lenn levriou devot ; mes ne grede ket e vije din da veva etouez al leanezed na da gomz outho, abalamour al leanezed a ioa priejou da Jezuz-Krist hag hi ne oa ket choaz. Skuba ann ti avad hag ober ar gueleou pe eul labour all bennag evelse, ann dra-ze oa he flijadur pa veze roet kounje d’ezhi. Al leanezed, er c’hountrol, a lavare entrezho : « Hounnez a vezo eunn deiz eunn eil santez Jertrud pe eunn eil santez Katell a Sienn. » C’hoant o doa holl e vije chomet da leanez enn ho c’houent ; mes Doue he galve da vont enn eunn Urs all.\nChoaz a eure Urs Karmes abalamour enn Urs-ma e kommuniet bemdez kouls lavaret. Hogen, n’oa ket seitek vloaz echu pa viskaz sae ar C’harmelitezed, ha kerkent e oue evit al leanezed all eur skouer a bep seurt vertuziou. He mestrez a lavare : « — Ar seur Mari-Madalen eo a dlefe beza e va flas-me ha me enn he hini ; evidon-me a ve joa ganen senti outhi. »\nEvit guir, ar Zantez a verve kement he c’haloun gant ar garantez e doa evit Doue ma renke terri gant dour ien nerz ann tan a ioa ennhi. Aliez e veze klevet o lavaret : « O Karantez, perak n’oc’h-hu ket anavezet, perak n’oc’h-hu ket karet ? » Avechou all e lavare c’hoaz : « Penaoz n’oc’h-hu ket holl deod, o krouadurien, evit meuli va C’harantez, hag holl galoun evit karet ar Garantez n’euz fin na muzul ebed d’ezhi ? »\nDoue, dioc’h he gostez, a garge he zervicherez a c’hrasou burzuduz. Aliez, goude beza bet o kommunia, e veze douget a spered betek ann env. He chorf a jom enn he blas egiz pa ne vije buez ebed ennhan ; me epad ann amzer-ze he ene a vele Doue ha kement tra gaer ha dudiuz a zo er baradoz.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/378&oldid=137579 »